**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Οκτωβρίου 2018, ημέρα Τρίτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης» (2η συνεδρίαση – ακρόαση εξωκοινοβουλευτικών εκπροσώπων).

Στη συνεδρίαση παρέστησαν η Υπουργός Πολιτισμού και Αθλητισμού, κυρία Μυρσίνη Ζορμπά, η Γενική Γραμματέας Υπουργείου Πολιτισμού και Αθλητισμού, κυρία Μαρία Βλαζάκη, καθώς και αρμόδιοι υπηρεσιακοί παράγοντες.

Επίσης στη συνεδρίαση παρέστησαν και εξέθεσαν τις απόψεις τους, σύμφωνα με το άρθρο 38 του Κ.τ.Β., οι κ.κ. Ανδρέας Τάκης, Πρόεδρος του Δ.Σ. του Κρατικού Μουσείου Σύγχρονης Τέχνης και Μαρία Τσαντσάνογλου, Καλλιτεχνική Διευθύντρια, Συραγώ Τσιάρα, Προϊσταμένη του Κέντρου Σύγχρονης Τέχνης Θεσσαλονίκης, Ξανθίππη Σκαρπιά – Χόιπελ, Πρόεδρος του Δ.Σ. του Μακεδονικού Μουσείου Σύγχρονης Τέχνης και Θεοκτίστη Μισιρλόγλου, Διευθύντρια, Ελένη Μυλωνά, Πρόεδρος του Δ.Σ. του «Μουσείου Σύγχρονης Τέχνης Άλεξ Μυλωνά» και Μαρίνα Παπασάββα, Γ.Γ. του Δ.Σ. του Μουσείου, Ηρακλής Παπαϊωάννου, Διευθυντής του Μουσείου Φωτογραφίας Θεσσαλονίκης, Μανώλης Μαραγκούλης, Πρόεδρος Εφορείας Μουσείου Φωτογραφίας Θεσσαλονίκης, Εύα Μελά, Πρόεδρος του Δ.Σ. του Επιμελητηρίου Εικαστικών Τεχνών Ελλάδος και Βασίλης Χαλικιάς, Αντιπρόεδρος, Γεώργιος Διβάρης, Καθηγητής του Τμήματος Εικαστικών Τεχνών και μέλος του Δ.Σ. του Κρατικού Μουσείου Σύγχρονης Τέχνης, Παναγιώτης Χαραλάμπους, Πρύτανης της Ανωτάτης Σχολής Καλών Τεχνών και Ελένη Χρυσίδου, Αντιδήμαρχος Πολιτισμού και Τεχνών στο Δήμο Θεσσαλονίκης.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Ιωάννης, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Μπάρκας Κωνσταντίνος, Ανδριανός Ιωάννης, Κέλλας Χρήστος, Κεραμέως Νίκη, Κουκοδήμος Κωνσταντίνος, Αχμέτ Ιλχάν, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Βαρδαλής Αθανάσιος, Ζουράρις Κωνσταντίνος, Ψαριανός Γρηγόρης και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Καλημέρα σας κυρίες και κύριοι. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης». Είναι η 2η συνεδρίαση της Επιτροπής, με την ακρόαση των εξωκοινοβουλευτικών προσώπων.

Είναι, έτσι κι αλλιώς, ημέρα ακρόασης και προσοχής και συλλογής απόψεων και θέσεων, από την πλευρά της πολιτικής ηγεσίας του Υπουργείου προς τους φορείς και τους εκπροσώπους ή τα πρόσωπα, που συγκροτούν το αντικείμενο του σημερινού νομοσχεδίου.

Κυρία Υπουργέ, θέλετε να κάνετε μια μικρή προεισαγωγή;

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού): Κύριε Πρόεδρε, θα ήθελα ένα με δύο λεπτά, απλώς, για να καλωσορίσω τους φορείς, γιατί θεωρώ πάρα πολύ σημαντική αυτή τη διαδικασία της ακρόασης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Έτσι κι αλλιώς, είπα ότι είναι μια ημέρα ακρόασης και προσοχής. Υπάρχει ένα πρόβλημα, στις 12.00΄ έχει οριστεί η συνεδρίαση του Υπουργικού Συμβουλίου και επομένως, η κυρία Υπουργός θα αναγκαστεί να φύγει. Βεβαίως, θα παρίσταται η Γενική Γραμματέας του Υπουργείου Πολιτισμού και Αθλητισμού, κυρία Μαρία Βλαζάκη. Έτσι κι αλλιώς, οι φορείς θα έχουν πρωτολογήσει.

Η διαδικασία που προτείνεται είναι η εξής. Γίνεται η πρωτολογία των προσκεκλημένων μας, υποβάλλονται ερωτήσεις από τους εκπροσώπους των Κομμάτων και τους Βουλευτές και σε δεύτερο χρόνο, δίνεται η απάντηση εκ μέρους των φορέων, αν τους αφορά η ερώτηση. Ο χρόνος που προτείνω είναι τέσσερα λεπτά για την πρωτολογία και τέσσερα λεπτά για τη δευτερολογία.

Να σημειώσω ότι μπορούν να υποβληθούν και γραπτά υπομνήματα. Μπορείτε να ενισχύσετε ή να συμπυκνώσετε τις εισηγήσεις σας με υπομνήματα και να τα καταθέσετε στη Γραμματεία της Επιτροπής. Επίσης, όποιος από τους μετέχοντες θέλει, μπορεί να στείλει υπόμνημα στις υπηρεσίες της Βουλής, για να τα λάβει υπόψη της η ηγεσία του Υπουργείου.

Το λόγο έχει η Υπουργός Πολιτισμού και Αθλητισμού, κυρία Μυρσίνη Ζορμπά.

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού): Κύριε Πρόεδρε, αξιότιμα μέλη της Επιτροπής και εκπρόσωποι των φορέων, που έχετε κληθεί εδώ, με αφορμή τη συζήτηση του νομοσχεδίου, θέλω να σας εκφράσω τη χαρά και τις ευχαριστίες μου, γιατί πιστεύω ότι η γνώμη σας είναι πολύ σημαντική - θα την ακούσουμε σήμερα - αλλά και γιατί όλη η προεργασία που έχετε κάνει, όλος ο τρόπος που εργαστήκατε, ώστε να μπορέσουμε να φτάσουμε, ουσιαστικά, σε μια αλλαγή παραδείγματος, όσον αφορά στη διοίκηση, στη συνεργασία, στον τρόπο που ένας Οργανισμός μπορεί να ιδρυθεί. Πιστεύω ότι είναι σπάνιο και σημαντικό και θα είναι μια παρακαταθήκη για το μέλλον. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ανδρέας Τάκης, Πρόεδρος του Δ.Σ. του Κρατικού Μουσείου Σύγχρονης Τέχνης.

ΑΝΔΡΕΑΣ ΤΑΚΗΣ (Πρόεδρος του Δ.Σ. του Κρατικού Μουσείου Σύγχρονης Τέχνης): Σας ευχαριστώ πάρα πολύ.

Αγαπητέ κύριε Αντιπρόεδρε της Βουλής, αγαπητοί κύριοι Βουλευτές, αγαπητή κυρία Υπουργέ, αγαπητές κυρίες και κύριοι, δεν θέλω να μακρηγορήσω. Άλλωστε, η άποψη του Κρατικού Μουσείου Σύγχρονης Τέχνης, του οποίου έχω την τιμή να είμαι Πρόεδρος, είναι κατατεθειμένη, ήδη, μέσα στο κείμενο του νόμου, ο οποίος, όπως γνωρίζετε όλοι και όλες σας, προέρχεται από μια εντατική συνεργασία και διαπραγμάτευση με τα κοινωφελή ιδρύματα, τα οποία συμμετέχουν στο συνολικό εγχείρημα. Θέλω να περιοριστώ, αποκλειστικά, στο να υπογραμμίσω τρεις εκφράσεις – κλειδιά, που θεωρώ ότι συνοψίζουν το όλο μας εγχείρημα και τη φυσιογνωμία του.

Το πρώτο που θα ήθελα να σας υπογραμμίσω, είναι ότι εδώ πέρα έχουμε να κάνουμε με ένα στρατηγικού χαρακτήρα εγχείρημα, στον τομέα του πολιτισμού και ιδίως της σύγχρονης τέχνης, που δεν συνδέεται με την πάγια, δυστυχώς, δυσάρεστη αντίληψη ότι κάτι που έχει έδρα στη Θεσσαλονίκη, θα πρέπει να συμβαδίζει, όπως πρέπει να συμβαδίζει η ιδέα της συμπρωτεύουσας, με αυτή της πρωτεύουσας. Δεν είναι κάτι, το οποίο βρίσκεται σε αυτή τη λογική, αντιθέτως, η Θεσσαλονίκη, αυτή τη στιγμή, αποτελεί έδρα μιας δυναμικής πορείας, που θεωρούμε ότι ανοίγεται μπροστά σε αυτό το νέο Μητροπολιτικό Οργανισμό και αυτό, επειδή μπορεί να μην είναι πρωτεύουσα η Θεσσαλονίκη, είναι όμως μια μητρόπολη και γι' αυτό ακριβώς ο Μητροπολιτικός Οργανισμός Μουσείων, το περιβόητο «MOMus», κατά μια έννοια, συμπυκνώνει αυτή τη δυναμική του ανοίγματος. Το εγχείρημα αυτό φιλοδοξεί, τουλάχιστον, να υπερβεί, όχι απλώς τα εθνικά σύνορα ή τα σύνορα της βαλκανικής, αλλά και αυτά ακόμα της ίδιας της Ευρώπης, γιατί πιστεύουμε ότι το δυναμικό που υπάρχει, όχι μονάχα το αξίζει, είναι σε θέση να το υλοποιήσει.

Το δεύτερο που θέλω να υπογραμμίσω, είναι ότι το στρατηγικό αυτό εγχείρημά μας έχει έναν ισχυρά καινοτομικό χαρακτήρα, που υπογραμμίστηκε, ήδη, αρκετά, από την κυρία Υπουργό στην ομιλία της, στην προηγούμενη συνεδρίασή σας. Αυτό το καινοτομικό στοιχείο, καταρχάς, εδράζεται στο ότι το εγχείρημα αυτό συμπυκνώνει μια συνέργεια, όχι με ιδιώτες - φορείς της αγοράς, αλλά με κοινωφελείς φορείς ιδιωτικούς και κυρίως, έχει μέσα του, ως πυρήνα, τη διαρκή συνέργεια με την κοινωνία των πολιτών της πόλης, αλλά και πολύ πέραν των ορίων αυτής της πόλης.

Ακόμα πιο πολύ, η καινοτομική του διάσταση εδράζεται στο ότι, αποτελεί μία καινοτομική πλατφόρμα διοικητικού και οικονομικού χαρακτήρα που θα διασφαλίσει την συνέργεια και την αυτοτέλεια των μουσειακών παικτών πάνω σε αυτήν.

Τέλος, σε άμεση συνάφεια με το προηγούμενο που είπα, θέλω να υπογραμμίσω ότι, έχοντας ως πυρήνα του εγχειρήματος το Κρατικό Μουσείου Σύγχρονης Τέχνης, το «MOMus», ήταν, είναι και θα παραμείνει για πάντα ένας δημόσιος οργανισμός, ένα δημόσιο εγχείρημα και θέλω να θυμίσω ότι η ιδέα του δημοσίου δεν είναι κατά ανάγκη ταυτόσημη με την ιδέα του κρατικού. Το τι σημαίνει αυτό πιο συγκεκριμένα, μπορούμε να το συζητήσουμε στα ερωτήματα που μπορεί να θέσετε. Απλώς να λεχθεί ότι, ο δημόσιος αυτός χαρακτήρας δεν έγκειται μόνο στην πηγή χρηματοδότησης, το Υπουργείο ή την πηγή του διορισμού των μελών το Δ.Σ. του κεντρικού οργάνου διοίκησης, που είναι και πάλι το Υπουργείο και Κυβέρνηση, αλλά στο ότι απευθύνεται και εμπλέκει σύνολο της κοινωνίας των πολιτών και έχει τέτοιους μηχανισμούς που εγγυάται ότι, ακόμα και οι χρηματοδοτήσεις που προέρχονται από ιδιωτικές επιχειρήσεις, για παράδειγμα μέσω χορηγιών, σε καμία περίπτωση δεν θα μπορούν να επιδράσουν ή να ανατρέψουν τις δημόσιες αποφάσεις που λαμβάνουν τα όργανα διοίκησης.

Θέλω να κλείσω ευχαριστώντας όλους τους παράγοντες που συμμετείχαν σε αυτόν, ιδίως το Μακεδονικό Μουσείο Σύγχρονης Τέχνης και το «Μουσείο Άλεξ Μυλωνά» που συμμετέχουν στο εγχείρημα, αλλά πάνω απ' όλα όλους τους συνεργάτες του Κρατικού Μουσείου Σύγχρονης Τέχνης, από την κυρία Τσαντσάνογλου, την Διευθύντρια έως τον κάθε συνεργάτη μας, που συμμετείχαν και έκαναν δυνατό αυτό το εγχείρημα. Ευχαριστώ πάρα πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ τον κ. Τάκη. Κρατάω τους χρόνους του καθενός και θα ληφθούν υπόψη στην δευτερολογία.

Τον λόγο έχει η κυρία Τσαντσάνογλου, Καλλιτεχνική Διευθύντρια του Κρατικού Μουσείου Σύγχρονης Τέχνης.

ΜΑΡΙΑ ΤΣΑΝΤΣΑΝΟΓΛΟΥ (Καλλιτεχνική Διευθύντρια του Κρατικού Μουσείου Σύγχρονης Τέχνης): Καλημέρα και από μένα. Παρά το γεγονός ότι, σήμερα, είμαι η Διευθύντρια του Κρατικού Μουσείου Σύγχρονης Τέχνης, δεν θα ήθελα να αναφερθώ στο μουσείο, γιατί βρισκόμαστε εδώ για να υποστηρίξουμε αυτόν τον νέο οργανισμό. Τόσο το Κρατικό Μουσείου Σύγχρονης Τέχνης, όσο και το Μακεδονικό Μουσείο Σύγχρονης Τέχνης έχουν σημαντική ιστορία, σπουδαίες συλλογές και αυτό το γνωρίζουμε. Θα ήθελα, λοιπόν, να μιλήσω γι' αυτό το νέο, κοινό όραμα των μουσείων μας, που αποτελεί εξέλιξη του εποπτευόμενου φορέα, που σήμερα είναι το Κρατικό Μουσείου Σύγχρονης Τέχνης.

Όραμα που μοιραστήκαμε με τους ανθρώπους όλων των μουσείων και τμημάτων που συμμετέχουν σε αυτή τη νέα πλατφόρμα και για το οποίο δουλέψαμε εντατικά για, περίπου, δύο χρόνια, μέσα από μια διευρυμένη ομάδα εργασίας που αποτελούνταν από τους εκπροσώπους των διοικήσεων όλων των μουσείων μας, γιατί έχει αξία να επισημάνουμε ότι, το συγκεκριμένο νομοσχέδιο δεν επιβλήθηκε άνωθεν, δηλαδή, δεν ήταν απόφαση του Υπουργείου, αλλά ήταν δική μας πρόταση. Η επεξεργασία βασίστηκε σε εσωτερική, κοπιαστική και αναλυτική νομοπαρασκευαστική εργασία.

Τα δύο τελευταία χρόνια προσπαθήσαμε να δημιουργήσουμε - και αυτό είναι το αποτέλεσμα της προσπάθειας αυτής - ένα νομοσχέδιο που δεν θα «σκοντάφτει» σε νομικά θέματα, όπως π.χ. στο γεγονός ότι όλα τα σχέδια του παρελθόντος προέβλεπαν συγχώνευση των δύο ιδρυμάτων, δηλαδή, το Μακεδονικό Μουσείο Σύγχρονης Τέχνης επρόκειτο να καταργηθεί και να απορροφηθεί από το Νομικό Πρόσωπο Ιδιωτικού Δικαίου που είναι το Κρατικό Μουσείο Σύγχρονης Τέχνης. Αυτή η συρρίκνωση των δραστηριοτήτων θα δημιουργούσε και νομικά προβλήματα, όπως το νομικό πρόβλημα της επιβεβλημένης από το Σύνταγμα απαλλοτρίωσης των συλλογών και περιουσιακών στοιχείων του Μακεδονικού Μουσείο Σύγχρονης Τέχνης και βεβαίως, συρρίκνωση των δραστηριοτήτων μας.

Πιστεύουμε, λοιπόν, ότι, μέσα από το λεπτομερώς μελετημένο μοντέλο αυτής της πλατφόρμας είναι πολύ καινοτόμο και έχοντας μελετήσει καλά τα παραδείγματα που υπάρχουν στο εξωτερικό, καταλήξαμε σε ένα νέο, εναλλακτικό, κοινό σχήμα λειτουργίας, το οποίο είναι ευέλικτο και αποτρέπει την συρρίκνωση των δραστηριοτήτων. Θεωρούμε ότι το μοντέλο της πλατφόρμας ξεπερνά τη λογική ενός στατικού και ανελαστικού μουσείου και βοηθάει, ώστε να επιδρά η οικονομική ευρωστία του συνόλου ευεργετικά στην αυτόνομη προαγωγή των καλλιτεχνικών ειδών, χωρίς καθηλωτικούς περιορισμούς ή αυθαίρετες προτεραιότητες υπέρ ορισμένων και σε βάρος άλλων και πιστεύουμε ότι αυτή είναι η δυναμική λειτουργία των μουσείων του αύριο.

Αυτά είναι τα μουσεία της επόμενης μέρας, που με στόχο την προβολή και υποστήριξη της τέχνης κάνουν πράξη την συνεργεία αλλά, ταυτόχρονα, σχεδιάζουν τα προγράμματά τους αυτόνομα και δημιουργικά, καλύπτοντας όλο το φάσμα και όλα τα μέσα των εικαστικών τεχνών, ιστορικά, μοντέρνα τέχνη, σύγχρονη τέχνη, φωτογραφία, νέα μέσα, γλυπτική, χωρίς αλληλεπικαλύψεις και σαφέστατα με τη συνείδηση του εκπαιδευτικού και κοινωνικού τους ρόλου. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ την κυρία Τσαντσάνογλου και για την οικονομία του χρόνου. Τον λόγο έχει η κυρία Συραγώ Τσιάρα, Προϊσταμένη του Κέντρου Σύγχρονης Τέχνης της Θεσσαλονίκης.

ΣΥΡΑΓΩ ΤΣΙΑΡΑ (Προϊσταμένη του Κέντρου Σύγχρονης Τέχνης Θεσσαλονίκης): Σας ευχαριστώ πολύ για την πρόσκληση και την συμμετοχή σε αυτή την τόσο σημαντική συζήτηση. Παίρνοντας το λόγο και την συνέχεια από την κυρία Μαρία Τσαντσάνογλου, θα ήθελα, απλώς, να επισημάνω δύο, τρία στοιχεία που έχουν να κάνουν με το πνεύμα αυτού του νόμου.

Το βασικότερο, νομίζω ότι, ήδη, κατέστη σαφές από τους προλαλήσαντες και είναι το γεγονός, ότι διατηρείται η αυτονομία στη φυσιογνωμία του κάθε φορέα, οι οποίοι αυτοβούλως και μέσα από συλλογικές διαδικασίες συμφώνησαν σε αυτή την κοινή πλατφόρμα και αυτό είναι ένα πάρα πολύ σημαντικό γεγονός. Μέσα στο πλαίσιο, που σας ανέφερε και η Μαρία προηγουμένως, υπάρχουν οι τομείς της φωτογραφίας της σύγχρονης τέχνης αλλά και της μοντέρνας. Θα ήθελα, λοιπόν, να επικεντρωθώ στο ρόλο του Κέντρου Σύγχρονης Τέχνης που μετεξελίσσεται σε ένα Πειραματικό Κέντρο Τεχνών.

Με το πέρασμα των χρόνων, συνειδητοποιήσαμε ότι η Θεσσαλονίκη χρειάζεται, όχι μόνο τους χώρους στους οποίους γίνονται εκθέσεις και εκπαιδευτικά προγράμματα, αλλά και χώρους δράσεων που θα συμπορεύονται με το κοινωνικό γίγνεσθαι, θα συνομιλούν με την πραγματικότητα και γι' αυτό το λόγο αναπτύξαμε πολλές δράσεις στον δημόσιο χώρο. Αυτή είναι, κυρίως, η κατεύθυνση αυτού του κέντρου, το οποίο προσφέρεται για εναλλακτικού τύπου διαθεματικές δράσεις που, κατά κάποιο τρόπο, συνοψίζουν και συνενώνουν τις τέχνες. Ένας χώρος ώσμωσης, όπως, κατά κάποιο τρόπο, τον ονειρεύτηκαν και οι καλλιτέχνες της ρωσικής πρωτοπορίας που έχουμε την τιμή να έχουμε στην Συλλογή Κωστάκη στο μουσείο μας.

Μέσα σ' αυτό το πνεύμα, λοιπόν, προχωρήσαμε σε αυτή τη σκέψη της συνδιαχείρισης του κοινού πολιτισμικού κεφαλαίου που είναι οι άνθρωποι που εργάζονται και θα εργαστούν στο μέλλον σε αυτούς τους φορείς, οι συλλογές και τα κτίρια. Όλα αυτά, όμως, θα πρέπει να τα δούμε, μιλώντας για το μέλλον, μέσα σε ένα πλαίσιο βιωσιμότητας και με αυτό θα ήθελα να ολοκληρώσω τη δική μου παρέμβαση.

Η βιωσιμότητα αυτού του νέου σχήματος εξαρτάται από τρεις βασικούς παράγοντες. Ο ένας είναι η εκπεφρασμένη και κατά τη γνώμη μου πολύ σημαντικό, να υπάρξει και στη συνέχεια υποστήριξη του Κράτους, ηθική και οικονομική, σε αυτό το νέο εγχείρημα. Η συνεχής υποστήριξη, η οποία θα εξασφαλίσει την αξιοπρεπή διαβίωση και κάλυψη των λειτουργικών εξόδων. Αυτό δεν σημαίνει ότι εμείς, ως στελέχη και εργαζόμενοι σε αυτούς τους φορείς, έχουμε απλώς τη λογική της διαχείρισης των χρημάτων που έρχονται από το Υπουργείο Πολιτισμού και τον Κρατικό προϋπολογισμό. Αντιθέτως, μέσα στην περίοδο της κρίσης έχουμε ενεργοποιήσει εναλλακτικούς τρόπους χρηματοδότησης των δράσεων μας και αυτό πιστεύω ότι πρέπει να συνεχίσουμε να κάνουμε, φτάνει να υπάρχει, όμως, αυτή η βάση αξιοπρέπειας, που λέμε, για τη λειτουργία αυτού του νέου φορέα.

Η δεύτερη προϋπόθεση βιωσιμότητας είναι το κοινό όραμα και το γεγονός ότι αυτό το όραμα πρέπει να φτάσει σε όλα τα στελέχη και σε μεγαλύτερο βαθμό στην ίδια την πόλη.

Το τρίτο, στο οποίο πιστεύω ότι πρέπει να στοχεύσουμε στο μέλλον, από τη συζήτηση που έχουμε κάνει στο παρελθόν εδώ και χρόνια στη Θεσσαλονίκη, είναι η δημιουργία ενός χώρου, ο οποίος μελλοντικά θα συστεγάσει τις λειτουργίες όλων αυτών οργανισμών που αποτελούν το «MOMus», μέσα σε μια γειτνίαση με τα υπόλοιπα μουσεία της πόλης, στο πρότυπο και στον άξονα των μουσείων στην Ευρώπη ή της γειτονιάς των μουσείων.

Αυτό το όραμα, λοιπόν, νομίζω ότι πρέπει να είναι η επόμενη μας στόχευση. Ευχαριστώ πάρα πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κ. Σκαρπιά.

ΞΑΝΘΙΠΠΗ ΣΚΑΡΠΙΑ – ΧΟΪΠΕΛ (Πρόεδρος του Δ.Σ. του Μακεδονικού Μουσείου Σύγχρονης Τέχνης): Αξιότιμε κύριε Πρόεδρε, αξιότιμη κυρία Υπουργέ, αξιότιμοι κυρίες και κύριοι βουλευτές, εδώ και πολλά χρόνια επιθυμούσα ως Πρόεδρος του Μακεδονικού Μουσείου Σύγχρονης Τέχνης να βρεθώ με τους συνοδοιπόρους μου και με τους εκπροσώπους του Κρατικού Μουσείου Σύγχρονης Τέχνης στη σημερινή θέση. Σας ευχαριστούμε, λοιπόν, που προχωρείτε στη συζήτηση και τον έλεγχο του σχεδίου νόμου που αφορά τη συνένωση των δύο Μουσείων.

Αυτό το εγχείρημα έχει, πλέον, υπέρ ωριμάσει και είναι αναγκαίο να ολοκληρωθεί. Αναφέρομαι στη χρονική ωρίμανση του θέματος, αναλογιζόμενη την απόσταση της σημερινής πραγματικότητας από τις αρχές του ΄80, όπου η πρωτεύουσα του βορειοελλαδικού χώρου δεν είχε ανταποκριθεί στην πρόκληση των καιρών για την ανάπτυξη και τη δημιουργία Μουσείου Σύγχρονης Τέχνης. Χρειάστηκε να κινηθεί μία πολύ μικρή συντροφική ομάδα για να προωθήσει την ανάπτυξη και την πολυλειτουργικότητα του Μακεδονικού Κέντρου Σύγχρονης Τέχνης, δωρεά Ιόλα. Συγκεκριμένα οι πρωταγωνιστές ήταν η Μάρω Λάγια και ο Αλέξανδρος Ιόλας. Θέλω να σας πω ότι δεν πρόκειται για μία απλή καταγραφή, αλλά για ένα μοναδικό δείγμα συνεργειών, που απορρέουν από τη συλλογική συνείδηση της ιδεολογίας του εθελοντισμού.

Δεκαεπτά χρόνια αργότερα, δημιουργείται το Κρατικό Μουσείο Σύγχρονης Τέχνης με όλα τα παραρτήματά του, το οποίο προικίζεται με τη Συλλογή Κωστάκη. Για τη Θεσσαλονίκη ανοίγονται, πλέον, νέοι ορίζοντες στο χώρο της Τέχνης. Στα χρόνια που ακολούθησαν, τα δύο Μουσεία, το καθένα με το δικό του τρόπο, ελευθέρωσαν υποβόσκουσες πολιτιστικές δυνάμεις που με πεισματική επιμονή κινήθηκαν προς ένα προοδευτικό εικαστικό πεπρωμένο της πόλης. Γι’ αυτό το πεπρωμένο αποφασίζετε σήμερα.

Στα τέλη του 2018, το Μακεδονικό Κέντρο Σύγχρονης Τέχνης και το Μουσείο κλείνουν 40 χρόνια. Σαράντα χρόνια εθελοντικής πολιτιστικής προσφοράς και εδώ σε αυτή την Αίθουσα της Βουλής των Ελλήνων, μπορούμε να επικαλεστούμε την πείρα των χρόνων και να καταθέσουμε την άποψή μας, ότι για τη δημιουργία πολιτιστικών επιτευγμάτων δεν είναι πάντα οι οικονομικοί λόγοι, αυτοί που μπορούν να οδηγήσουν ένα πολιτιστικό όχημα πέρα από τα χρονικά δεδομένα. Δηλαδή, πέρα και από τα συμβατικά όρια. Κυρίως, γιατί αποδεικνύεται έμπρακτα, πόσο μετρά ο ανθρώπινος παράγοντας, πώς η κινητήρια δύναμη δρομολογεί όλες τις αναγκαίες διαδικασίες που χρειάζεται ένα Μουσείο, από το κτιριακό κέλυφος, τον εμπλουτισμό της συλλογής, την εκπαίδευση του προσωπικού, ως την εξεύρεση οικονομικών πόρων από επιδοτήσεις, χορηγίες, δωρεές κ.λπ..

Αυτή είναι, άλλωστε, η ιστορική περίπτωση του Μακεδονικού Μουσείου Σύγχρονης Τέχνης, επειδή σε όλους, όσοι διαχρονικά υπηρετούμε το Μουσείο, υπερίσχυσε η πίστη σε ένα συγκεκριμένο πολιτιστικό όραμα. Στη συγκρότηση, δηλαδή, μιας ειδικής πολιτιστικής ταυτότητας που να απορρέει μέσα από τη συλλογικότητα, χωρίς αποκλεισμούς και μέσα από τα φίλτρα του πλουραλισμού και της ετερογένειας να επιχειρείται η μετάπλαση κάποιων κοινωνικών δυνάμεων. Γι' αυτό στο εκθεσιακό εικαστικό προγραμματισμό μας εντάχθηκε η γενικότερη μόρφωση και η ψυχαγωγία των πολιτών με μουσικά, θεατρικά και λογοτεχνικά δρώμενα και κυρίως δημιουργήθηκε ένα ετήσιο αυτοχρηματοδοτούμενο πρόγραμμα εργαστήριων για τα παιδιά της Πρωτοβάθμιας και Δευτεροβάθμιας Εκπαίδευσης. Πάνω από 45.000 παιδιά έχει εκπαιδεύσει το Μακεδονικό Μουσείο Σύγχρονης Τέχνης.

Στην αρχή μάλιστα της μεταναστευτικής ροής, 2009 – 2011, δημιουργήθηκαν εργαστήρια για την ένταξη των ενήλικων μεταναστών και των παιδιών τους, αλλά και στη συνέχεια της οικονομικής κρίσης των χρόνων ΄13 -΄14, με τη βοήθεια του Ιδρύματος «Σταύρος Νιάρχος» δημιουργήθηκαν προγράμματα για άνεργους πολίτες.

Ας επανέλθω, όμως, στις σχέσεις των δύο Μουσείων. Μέχρι το 2003, τα δύο Μουσεία ακολουθούσαν τις δικές τους πορείες και προγράμματα. Τον Ιούνιο του ίδιου έτους, επί Ελληνικής Προεδρίας της Ε.Ε. και Προέδρων Δ. Φατούρου, ΚΜΣΤ και ΜΜΣΤ, με τη συμβολή του Υπουργείου Πολιτισμού, επί Ευάγγελου Βενιζέλου, υπογράφηκε ένα Πρακτικό Κοινοπραξίας των δύο Μουσείων.

Με αυτό το Πρακτικό, το τέλος της επόμενης χρονιάς 17/12 του ΄14 - ΄15 τα δύο Μουσεία πέτυχαν τη διοργάνωση μιας ιδιαίτερα φιλόδοξης παραγωγής για τη Σύγχρονη Τέχνη που επικρατεί στις δέκα χώρες της ευρύτερης περιοχής της Νοτιοανατολικής Ευρώπης το «Cosmopolis», με ειδικό θεματικό άξονα «Μικρόκοσμος Plus», «Μακρόκοσμος». Ήταν μία Έκθεση με πολυεπίπεδη και πολύμορφη διάσταση που επιχείρησε να πλησιάσει το πρότυπο μιας Μπιενάλε. Ήταν αν θέλετε ο προπομπός των μετέπειτα Μπιενάλε. Από δω, χρονολογείται ουσιαστικά η πρώτη ώσμωση των δύο Μουσείων, γιατί εδώ έπεσε ο σπόρος των συνεργασιών μονιμότερου χαρακτήρα.

Στα επόμενα χρόνια, στις Μπιενάλε που ακολούθησαν με κύριο οργανωτή το Κρατικό Μουσείο Σύγχρονης Τέχνης, το Μακεδονικό Μουσείο Σύγχρονης Τέχνης παίρνει μέρος, τόσο στο κύριο πρόγραμμα, όσο και στην παράλληλη έκθεση δραστηριότητας. Έτσι, ενδυναμώνεται η ανταλλαγή απόψεων και η επαφή μεταξύ των μελών των δύο Διοικητικών Συμβουλίων, αλλά και μεταξύ των μελών που δουλεύουν πλάι - πλάι.

Τελικά, μέσα από αυτές τις συνεργασίες φάνηκε η διαχρονικότητα και η ενδυνάμωση του πολιτιστικού οράματος των δύο φορέων, που στοχεύουν πάντα στην ανάπτυξη της Θεσσαλονίκης ως ενός ιδιαίτερου πολιτιστικού «φάρου», ο οποίος θα «φωτίζει» πέραν των συνόρων του βαλκανικού χώρου.

Το θέμα της συνένωσης που συζητείται σήμερα, διέτρεξε μία θετική πορεία, περνώντας από έξι Υπουργούς, επτά με τη σημερινή κυρία Υπουργό και τέσσερις Κυβερνήσεις.

Κύριε Πρόεδρε, κυρίες και κύριοι Βουλευτές, το Μακεδονικό Μουσείο Σύγχρονης Τέχνης, το Μουσείο των Πολιτών, επειδή ήταν η πώληση που στηριζόταν όλα αυτά τα σαράντα χρόνια το Μουσείο, δεν προσέρχεται στη συνένωση του MOMus ως ένας μικρός ασήμαντος εταίρος. Φέρνει μαζί του την ιστορία της επιτυχημένης, μέχρι σήμερα, λειτουργίας του, που ανταπεξήλθε ακόμη και στα σκληρά μνημονιακά χρόνια και μάλιστα με προγράμματα κοινωνικής ευαισθησίας, καθώς και με αυτοχρηματοδοτούμενες μεγάλες παραγωγές «Desire of Freedom», «Κοινοί Ιεροί Τόποι» «Αλέξανδρος Ιόλας και Κληρονομιά», όλα φυσικά με χορηγίες. Επίσης το Μακεδονικό Μουσείο Σύγχρονης Τέχνης διατήρησε σε λειτουργία από το υστέρημά του το μέχρι πρόσφατα θυγατρικό του Μουσείο «Άλεξ Μυλωνά», επί δέκα χρόνια.

Συνοψίζοντας, το Μακεδονικό Μουσείο Σύγχρονης Τέχνης συμβάλλει στο MOMus με την περιουσία του, ένα κτιριακό κέλυφος ειδικά σχεδιασμένο με μελέτες, όλες από χορηγία, ένα μουσειακό χώρο 4.500 τ.μ., πλήρως εξοπλισμένο στο κέντρο της πόλης, μία συλλογή 2.300 έργων Ελλήνων και ξένων καλλιτεχνών, όλα από δωρεές, καθώς και μία ομάδα πολύπειρων στελεχών.

Σήμερα, το Μουσείο είναι ένας στέρεα ριζωμένος κορμός, αρχίζοντας από το χθες, από το προχθές θα έλεγα, συνεχίζοντας στο σήμερα, ελπίζοντας σε ένα καλύτερο αύριο.

Δεν είναι, λοιπόν, οι οικονομικοί λόγοι, εκείνοι για τους οποίους επιθυμούμε τη συνένωση των Μουσείων μας. Είναι η επιθυμία της πραγματοποίησης ενός μεγάλο φορέα που θα έχει τον πολλαπλάσιο δυναμισμό από αυτόν που διαθέτουμε σήμερα μόνοι μας. Αρκεί να επιλεχθούν οι σωστοί άνθρωποι στις σωστές θέσεις. Και οι δύο φορείς έχουν το μουσειακό «know how», αν και η εκπροσώπηση του Μακεδονικού Μουσείου Σύγχρονης Τέχνης στο Δ.Σ. είναι σχετικά μικρή, 2 δύο στους 9. Θα μπορούσε, ίσως, να είναι λίγο μεγαλύτερη. Βέβαια, υπάρχει και η εφορεία, μέσα από την οποία μπορούμε να εποπτεύουμε και να καταθέτουμε τη συμβολή μας.

Κλείνω επισημαίνοντας, ότι οι επιτροπές των δύο Μουσείων δούλεψαν, σχεδόν επί δύο χρόνια, με επικεφαλής τον Πρόεδρο του Κρατικού Μουσείου Σύγχρονης Τέχνης, που λόγω του ειδικού γνωστικού του αντικείμενου, εισηγήθηκε τον κεντρικό άξονα του σχεδίου, βάσει του οποίου έγιναν όλες οι συζητήσεις και οι συμφωνίες.

Τέλος, κύριε Πρόεδρε, κυρία Υπουργέ, κύριοι εκπρόσωποι όλου του πολιτικού φάσματος, επιτρέψτε μου να σας απευθύνω εκ μέρους των μελών του Δ.Σ. του Μακεδονικού Μουσείου Σύγχρονης Τέχνης και του Κρατικού Μουσείου Σύγχρονης Τέχνης, την παράκληση να αντιμετωπίσετε θετικά το προτεινόμενο σχέδιο νόμου για τη συνένωση των Μουσείων.

Σίγουρα, είναι ένα πάρα πολύ δύσκολο εγχείρημα. Δώστε μας, όμως, τη δυνατότητα να αγωνιστούμε και είναι σίγουρο ότι θα φέρουμε επιτυχώς εις πέρας αυτό το έργο. Άλλωστε, οι μόνες μάχες που, εκ των προτέρων, είναι χαμένες, είναι οι μάχες που δεν δίνονται ποτέ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Μυλωνά.

ΕΛΕΝΗ ΜΥΛΩΝΑ (Πρόεδρος του Δ.Σ. του Μουσείου Σύγχρονης Τέχνης «΄Αλεξ Μυλωνά»: Σας ευχαριστώ πάρα πολύ για την πρόσκληση. Είναι τιμή μου να βρίσκομαι εδώ σαν εκπρόσωπος του Μουσείου «ΑΛΕΞ ΜΥΛΩΝΑ». Η ιδρύτρια Άλεξ Μυλωνά και μητέρα μου ήταν μία σημαντική γλύπτρια γυναίκα στην την εποχή της, η οποία δημιούργησε ένα πολύ αξιόλογο έργο το οποίο κάποια στιγμή εκπροσώπησε την Ελλάδα στην Μπιενάλε της Βενετίας, ίσως να ήταν και η πρώτη γυναίκα καλλιτέχνης που εκπροσώπησε την Ελλάδα στην Βενετία με διεθνή αναγνώριση και είχε ένα όραμα.

Το όραμά της ήταν να κρατήσει έργα από τις διάφορες περιόδους της δραστηριότητάς της, έκανε πάρα πολλά πειράματα με τα υλικά, ήθελα να διασώσει μία σειρά έργων και να την δωρίσει στον Έλληνα πολίτη και ακόμα περισσότερο στους νέους της σχολής, τους γλύπτες, που μπορούν να παρακολουθήσουν μια πορεία και να μάθουν από αυτή. Πάντα την ενδιέφερε το εκπαιδευτικό θέμα και αγαπούσε πάρα πολύ τους νέους και παρόλο που δεν έγινε ποτέ καθηγήτρια στη Σχολή Καλών Τεχνών, ήθελε κάτι να δώσει πίσω. Προχώρησε με δική της περιουσία, παρόλο που της είχαν υποσχεθεί σεβαστά ποσά από το Υπουργείο Πολιτισμού, ήταν τότε τα κονδύλια της Ευρώπης. Εν πάση περιπτώσει από μόνη της ανέλαβε και αγόρασε αυτό το πολύ σημαντικό κτήριο στην Αθήνα το οποίο είναι κόσμημα, είναι κτήριο του Τζαγκρή, ήταν σε κακά χάλια, το έφτιαξε από μόνη της, παρόλο που ήταν διατηρητέο και εκεί θα έπρεπε να είχε βοηθηθεί για να αναστηλώσει το κτήριο.

Σήμερα, είναι ένα πάρα πολύ όμορφο κτήριο στην Πλατεία Αγίων Ασωμάτων και το ίδρυσε ως Μουσείο κοινωφελούς Ιδρύματος «΄Αλεξ Μυλωνά» και επί 10 – 12 χρόνια είχαμε μία εξαιρετική συνεργασία με το Μακεδονικό Μουσείο Σύγχρονης Τέχνης. Τα έργα της ιδρύτριας ταξίδεψαν σε πάρα πολλά μέρη της Ελλάδας και βεβαίως είχαμε και συνεργασία με το Κρατικό διότι είχαν γίνει διάφορες εκθέσεις όπως της Νίκης Καλαγκίνη και της Λυδίας Δαμπασίνα στο δικό μας Μουσείο και όταν ήρθε η στιγμή για διάφορες αλλαγές, το Δ.Σ. του «ΑΛΕΞ ΜΥΛΩΝΑ» που η κύρια μέριμνά του ήταν να συνεχίσει το έργο του Μουσείου, σύμφωνα με την βούληση της ιδρύτριας, ομόφωνα, κατόπιν συζητήσεων, αποφασίσαμε ότι με μεγάλη χαρά θα συμπορευθούμε με το νέο φορέα και θα τον υποστηρίξουμε στο μέλλον, θα είμαστε εδώ και θα συνεργαστούμε θαυμάσια με αυτό το νέο φορέα. Έχουμε υπόψη μας να ιδρύσουμε και μία υποτροφία μελλοντικά από το Ίδρυμα «Άλεξ Μυλωνά».

Ο τόνος του Μουσείου δεν ήταν απλώς να διατηρηθεί το έργο μιας σημαντικής γλύπτριας, ήταν να προωθήσει το έργο νέων καλλιτεχνών. Ως εκ τούτου στα τρία πατώματα του Μουσείου, στο επάνω μέρος θα υπάρχει κάποιο μέρος της συλλογής της ιδρύτριας, στο υπόλοιπο κτήριο δημιουργούνται περιοδικές εκθέσεις. Την εποχή που συνεργαζόμασταν με το Μακεδονικό, κάτω από την καλλιτεχνική διεύθυνση του Ντέμη Ζαχαρόπουλου, δημιουργήθηκε μια πάρα πολύ σημαντική πορεία με πολύ σημαντικές εκθέσεις και συνεργασίες με φορείς, όπως το Φεστιβάλ Επιδαύρου, Μπιενάλε της Αθήνας, της Θεσσαλονίκης, Φεστιβάλ κινηματογράφου, με τη Σχολή Καλών Τεχνών, καθώς και ξένους φορείς και ελπίζουμε και πιστεύουμε ότι θα συνεχίσει κάτω από τις καλύτερες συνθήκες σε συμπόρευση με το νέο φορέα, όταν ιδρυθεί. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε. Ο κ. Ζαχαρόπουλος, Καλλιτεχνικός Διευθυντής του Μουσείου Σύγχρονης Τέχνης «Άλεξ Μυλωνά» έστειλε υπόμνημα.

Το λόγο έχει ο κ. Παπαϊωάννου.

ΗΡΑΚΛΗΣ ΠΑΠΑΪΩΑΝΝΟΥ (Διευθυντής Μουσείου Φωτογραφίας Θεσσαλονίκης): Καλημέρα σας και ευχαριστώ για την πρόσκληση να είμαι σήμερα στην ακρόαση αυτή, εκφράζοντας τις θέσεις του Μουσείου Φωτογραφίας.

Είμαστε πολύ θετικοί στην πρόταση αυτού του νομοσχεδίου, στην δημιουργία αυτού του νέου φορέα, ο οποίος πιστεύουμε ότι θα ανοίξει καινούργιες πολιτιστικές προοπτικές, όχι μόνο στη Θεσσαλονίκη, αλλά εμβέλειας υπερτοπικής και διεθνούς. Άλλωστε, οι τρεις φορείς, ήδη, γνωρίζουν καλά την οδό της συνεργασίας, αυτές τις μέρες συνεργάζονται σε πολλές δράσεις, συνεπώς δεν είναι κάτι το οποίο θα είναι εντελώς καινούργιο, απλώς, ασφαλώς, θα πάρει μια άλλη μορφή περισσότερο λειτουργική και στενή.

Αναφερόμενος στενότερα στο Μουσείο Φωτογραφίας Θεσσαλονίκης, θα ήθελα να πω ότι προσερχόμαστε σε αυτή τη συνένωση, έχοντας καταφέρει τα τελευταία τρία χρόνια να θεραπεύσουμε αρκετά από τα προβλήματα τα οποία παραλάβαμε, προβλήματα οικονομικά, διοικητικά και οργανωτικά, εσωτερικά του φορέα, ενώ οδηγήσαμε τη σχέση με το μητρικό κρατικό Μουσείο Σύγχρονης Τέχνης στην καλύτερη, νομίζω, συγκυρία που είχε τα τελευταία 20 χρόνια, που έχει εφαρμοστεί ο ιδρυτικός νόμος. Δουλεύουμε πάρα πολύ στενά και σε πολύ καλό κλίμα και αυτό νομίζω αποτυπώνεται και στην ποικιλία των δράσεων που κάνουμε μαζί. Αυτό που δεν έχουμε ακόμα καταφέρει να θεραπεύσουμε, διότι προφανώς προσκρούει στις δυσκολίες της κείμενης νομοθεσίας, είναι η έλλειψη προσωπικού.

Αυτή τη στιγμή το Μουσείο Φωτογραφίας διαθέτει δύο μόνιμα στελέχη, εκ των οποίων το ένα είναι ο ομιλών, έναν αποσπασμένο υπάλληλο και ορισμένους ακόμη έκτακτους συνεργάτες, μέσω εργολαβικών σχέσεων. Έχει γίνει μία πολύ ηρωική προσπάθεια στα τρία αυτά χρόνια μέσα από δράσεις οι οποίες αφουγκράζονται όλα τα σύγχρονα ζητήματα της κοινωνίας και προσπαθούν μέσα από αυτά να παράξουν επιστημονικό και εκπαιδευτικό έργο ανοιχτό σε όλη την κοινότητα, αλλά έχουμε τη πεποίθηση ότι πρέπει η πολιτεία μέσα από μία μεταβατική διάταξη να προβλέψει τη δυνατότητα σύναψης σχέσεων εργασίας ορισμένου χρόνου για ένα διάστημα ενός χρόνου, κάτι που θα μας επέτρεπε, στο διάστημα που θα συγκροτηθεί ο νέος φορέας και τα όργανά του και τον εσωτερικό του Κανονισμό και το οργανόγραμμα, να συμμετέχουμε κι εμείς επί ίσοις όροις και να συνεχίσουμε το έργο το οποίο έχει ήδη ξεκινήσει και παραχθεί. Νομίζω ότι αυτό θα ήταν ένας φόρος τιμής και στην προσπάθεια που έχει καταβληθεί όλα αυτά τα χρόνια, αλλά και στην 20χρονη πορεία του ίδιου του θεσμού. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ πολύ.

Το λόγο έχει ο κ. Μαραγκούλης.

ΜΑΝΩΛΗΣ ΜΑΡΑΓΚΟΥΛΗΣ (Πρόεδρος Εφορείας Μουσείου Φωτογραφίας της Θεσσαλονίκης): Και εγώ από τη μεριά μου θα ήθελα να σας ευχαριστήσω για τη σημερινή πρόσκληση, κύρια Υπουργέ, κύριε Πρόεδρε, κύριοι Βουλευτές. Θα πάω λίγο πίσω κατά κάποιον τρόπο, ενδυναμώνοντας τα ήδη ειπωθέντα από τον Διευθυντή. Η υπόσταση του Μουσείου Φωτογραφίας Θεσσαλονίκης καθορίστηκε με νόμο ιδρυτικό ο οποίος βρίσκεται στο ΦΕΚ 24 Δεκεμβρίου 1997. Εκεί, λοιπόν, αναφέρεται ακριβώς: «Στο πλαίσιο του Κρατικού Μουσείου Σύγχρονης Τέχνης, οργανώνεται και λειτουργεί ως ιδιαίτερο τμήμα του, το Μουσείο Φωτογραφίας Θεσσαλονίκης».

Ακολουθούν παρακάτω κάποιες λεπτομέρειες αυτής της σχέσης.

Όλα αυτά τα χρόνια, εντός αυτού του συγκεκριμένου νομικού πλαισίου, το Μουσείο Φωτογραφίας Θεσσαλονίκης είχε την δική του αυτόνομη καλλιτεχνική παρουσία. Συνεπώς, και η διοίκηση και η διεύθυνση, όταν κλήθηκε να συμμετέχει στον διάλογο για την δημιουργία αυτού του μεγάλου συνεργατικού οργανισμού - τον λέω «συνεργατικό» όχι με τη στενή έννοια, αλλά των συνεργιών - όχι απλά ως κάτι φιλόδοξο, αλλά για τα ελληνικά δεδομένα ιδιαίτερα καινοφανές, γιατί φοβάμαι πως συνήθως δεν έχουμε μάθει να λειτουργούμε θεσμικά. «‘Οπερ ἔδει δεῖξαι».

Η σύνθεση σ' αυτό το διάλογο του Μουσείου Φωτογραφίας με ενεργή συμμετοχή, βασική μέριμνά του ήταν να διασφαλισθεί η αυτόνομη καλλιτεχνική του πορεία, πράγμα που συμβαίνει με το νομοσχέδιο, ο χώρος του, η βιβλιοθήκη, οι συλλογές του, ο εποπτικός ρόλος της Εφορείας και η εκπροσώπησή του στο Διοικητικό Συμβούλιο του Οργανισμού με τον εκάστοτε Πρόεδρό του. Συνάμα, το Μουσείο Φωτογραφίας, από ιδιαίτερο τμήμα που υπήρχε, αναβαπτίζεται σε Διεύθυνση.

Πέρα από αυτό τον θεσμικό χαρακτήρα, το συγκεκριμένο νομοσχέδιο έρχεται να απαντήσει σε μια κυρίαρχη διεθνή τάση, όπου διακρίνεται η ένταξη της φωτογραφίας σε μεγάλους οργανισμούς εικαστικών τεχνών. Άλλωστε, η ίδια αποτελεί μάθημα των Σχολών Καλών Τεχνών και ταυτόχρονα, σήμερα, βρισκόμαστε στην κατάσταση εκείνη όπου οι Τέχνες κάθε είδους, και λόγου και παραστατικές και οι αστικές, συνομιλούν-συνδιαλέγονται δημιουργώντας μια υβριδική κατάσταση σε τέτοιο σημείο, μάλιστα, που κάποιες φορές αναρωτιέται κανείς «πίσω από αυτό το έργο, τι κρύβεται; Ζωγράφος; Φωτογράφος;» Και ούτω καθεξής. Μάλιστα, οι θεωρητικοί της λογοτεχνίας εντάσσουν πλέον την διακειμενικότητα, όχι μόνο σε σχέση με το είδος που αναφέρεται, αλλά συμπεριλαμβάνοντας και άλλα είδη εικαστικής και παραστατικών τεχνών.

Τελευταίο, θα ήθελα να συλλογιστείτε σοβαρά τη μεταβατική διάταξη. Πραγματικά, είναι γεγονός ότι αυτή υπήρχε στο τελικό σχέδιο του νομοσχεδίου που υποβλήθηκε από τους φορείς, είναι δηλαδή, αποτέλεσμα όλης αυτής της συνεργασίας αυτών των χρόνων. Να σας ομολογήσω και κάτι. Ότι η υποστελέχωση του Μουσείου που παραλάβαμε το 2016, δεν μας ανέστειλε τη σημαντικότατη πολιτιστική, καλλιτεχνική λειτουργία. Ωστόσο, συχνά και καθημερινά σχεδόν, βρισκόμασταν μπροστά σε αυτό το δυσεπίλυτο πρόβλημα που γινόταν ακόμη πιο δύσκολο μέσα σε αυτήν την μνημονιακή κατάσταση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Βέβαια, η διακειμενικότητα, αν είναι άθροιση αποσπασμάτων, γίνεται ένα κείμενο ασυνεχές ιδρυτικά, αν όμως ενταχθεί με εκφραστική ανάγκη, καταφέρνει να οργανώσει το πρωτότυπο διάβημα. Επομένως, είναι ζήτημα όχι είδους, αλλά ποιότητας, τελικά.

Τα λόγο έχει ο κ. Χαλικιάς.

ΒΑΣΙΛΗΣ ΧΑΛΙΚΙΑΣ (Αντιπρόεδρος της Δ.Σ. του Επιμελητηρίου Εικαστικών Τεχνών

Ελλάδος): Κυρία Υπουργέ, κύριοι Βουλευτές, κυρίες και κύριοι, καλημέρα. Το Επιμελητήριο Εικαστικών Τεχνών Ελλάδος καλείται να τοποθετηθεί εν συντομία στο σχέδιο νόμου για τον ενιαίο οργανισμό που συνενώνει τις λειτουργίες του Κρατικού Μουσείου Σύγχρονης Τέχνης και των Τμημάτων αυτού με το Μακεδονικό Μουσείο Σύγχρονης Τέχνης και το Τμήμα Σύγχρονης Γλυπτικής του Μουσείου «Άλεξ Μυλωνά».

Οι κύριοι λόγοι για τους οποίους γίνεται αυτή η συνένωση, αναφέρονται με σαφήνεια στην Αιτιολογική Έκθεση του εν λόγω σχεδίου νόμου. Εκεί, διατυπώνεται η ανάγκη υπέρβασης της αποκλειστικής εξάρτησης της οικονομικής βιωσιμότητας του νέου οργανισμού από την κρατική επιχορήγηση και προσανατολίζει τον οργανισμό να δραστηριοποιείται ενεργά και ευέλικτα για την προσέλκυση οικονομικών πόρων από την ευρύτερη διεθνή αγορά υπηρεσιών πολιτισμού, κινητικότητας, συλλογών, χορηγίες, δωρεές, διεθνή ευρωπαϊκά χρηματοδοτούμενα προγράμματα κ.λπ., ώστε να ανταπεξέλθει στη μεγάλη πρόκληση που συνιστά για τη βιωσιμότητα δημόσιων φορέων η σημερινή δημοσιονομική κρίση.

Δηλαδή, διαπιστώνεται η ανάγκη κινητικότητας στη διαχείριση των πολιτιστικών αγαθών στα πλαίσια της προώθησης των επιχειρηματικών συμφερόντων και στον εικαστικό τομέα. Η οποία αυτή η ανάγκη προκύπτει από την στρατηγική αναθεώρηση του ρόλου του πολιτισμού ως εργαλείου, για να υλοποιηθεί το πρόγραμμα της νέας πολιτιστικής ατζέντας της Ευρώπης 2017-2018. Δηλαδή, εναρμονίζει τη λειτουργία του νέου οργανισμού με τις ανάγκες της αγοράς διεθνώς και μάλιστα, η απόφαση της Ε.Ε. αποσαφηνίζει ότι τις χρηματοδοτήσεις και τα προγράμματα θα τα διαχειριστούν- προσέξτε- εταιρείες, ιδρύματα, ΜΚΟ και όχι φυσικά πρόσωπα (καλλιτέχνες). Πράγμα που σημαίνει ότι βαθαίνουν οι εξαρτημένες σχέσεις της τέχνης και των δημιουργών με την βιομηχανία πολιτισμού.

Το σχέδιο νόμου, λοιπόν, προχωράει σε όλες εκείνες τις τεχνικές και οικονομικές διορθώσεις που απαιτούνται προς σ’ αυτόν τον σκοπό. Διαιωνίζει, όμως, την ίδια αντίφαση που υπήρχε και στον προηγούμενο νόμο, δηλαδή, διακηρύσσει ότι λειτουργεί με ιδιωτικά κριτήρια, αλλά βασίζεται στο δημόσιο χρήμα. Και το κυριότερο; Θεωρεί τον άμεσο καλλιτέχνη, το φυσικό πρόσωπο, ως μη έχοντα λόγο στα θέματα αυτά, του αφαιρεί, λοιπόν, και εκείνη τη μια μειοψηφική και προσχηματική θέση που ο νόμος του 1997 προέβλεπε. Δημιουργεί Διοίκηση με καθαρά τεχνοκρατικό χαρακτήρα που βασίζεται στους ανθρώπους της αγοράς.

Ένα Μουσείο Μοντέρνας και Σύγχρονης Τέχνης, που θέλει να προσανατολιστεί στην έρευνα και προαγωγή της τέχνης και θα ήθελε να αναδείξει τον μορφωτικό του χαρακτήρα μέσα στην κοινωνία, θα έπρεπε να διοικείται από εκπροσώπους των γύρω από την τέχνη εμπλεκόμενων φορέων. Αλλά, ακόμα και στους επιστήμονες που εμπλέκονται με τη μελέτη, έρευνα και προαγωγή της τέχνης, τους θέτει σε ρόλο συμβουλευτικό. Επειδή, λοιπόν, απερίφραστα αναφέρεται στο νόμο ότι το δημόσιο χρήμα δεν φτάνει, εναποθέτει το μέλλον και την επιβίωση του εγχειρήματος αυτής της συνένωσης στους ιδιώτες χορηγούς.

Αντιλαμβανόμαστε, ότι αρκετοί από εσάς θα αναρωτιέσαι «μα θα ήταν προτιμότερο αφού δημοσιονομικά» οικονομικά, δηλαδή, «ασφυκτιούμε να αφήσουμε τα μουσεία αβοήθητα και εκτεθειμένα σε πιθανή χρεοκοπία;». Την απάντηση μας θα την συμπεράνετε σε λίγο. Προς το παρόν, θα παραθέσουμε τις παραμέτρους που εμπλέκονται και καθοδηγούν το δικό μας σκεπτικό.

Ο ιδιώτης που θα θελήσει να συμμετάσχει σε τέτοια εγχειρήματα θα έλθει σαν επενδυτής, μη το ξεχνάμε. Ο επενδυτής, πάντοτε αποβλέπει στο κέρδος. Το κέρδος ανέκαθεν, αλλά περισσότερο στις μέρες μας, είναι μια πολυδιάστατη, δηλαδή, δεν είναι μόνο οικονομικό μέγεθος. Ο συμμετέχων επενδυτής, λοιπόν, διά του εν λόγω νόμου θα έχει τη δυνατότητα δικού του εκπροσώπου άμεσα στις Εφορείες και έμμεσα στα όργανα διοίκησης. Θα έχει, δηλαδή, τη δυνατότητα να χαράσσει πολιτιστική πολιτική και να σύρει βαθμιαία ένα δημόσιο ίδρυμα σε αυτό που αποκαλούμε «Χρηματιστήριο της Τέχνης».

Θα μπορεί, με αλλά λόγια, να δημιουργήσει νέες πολιτιστικές αξίες και να προωθήσει τα ποικίλα συμφέροντα του. Η οικονομική εξάρτηση, να μην ξεχνάμε, είναι προοίμιο για κάθε είδος άλλη εξάρτηση. Ο καλλιτέχνης για να γίνει αποδεκτός σε αυτό το νέο σύστημα πολιτιστικών αξιών, θα πρέπει να προσαρμοστεί δραστικά στα νέα αυτά δεδομένα. Εδώ η ελευθερία της τέχνης γίνεται άπιαστο όνειρο.

Δεν είναι τυχαίο που το σύνταγμα της χώρας - τι θυμήθηκα τώρα, θα μου πείτε - στο άρθρο 16, αναφέρεται ρητά ότι η Τέχνη μαζί με την Επιστήμη και την Παιδεία, πρέπει να είναι ελεύθερες, και ως κοινωνικές λειτουργίες πρέπει να έχουν την προστασία της πολιτείας, προκειμένου να διασφαλιστεί η προαγωγή της και η ποιοτική τους υπόσταση. Δεν είναι επίσης τυχαίο, ότι αυτό το γενικό πλαίσιο μόνιμα αμφισβητείται και νοθεύεται από νόμους και χειρισμού των μέχρι τώρα κυβερνήσεων. Οι κυβερνήσεις, ειδικά των τελευταίων χρόνων, ταυτίζουν την ελευθερία της Τέχνης, αλλά και της Επιστήμης και της Παιδείας, με την λεγόμενη ελευθερία της αγοράς.

Ακουμπώντας την υπόθεση Μουσεία και Τέχνες, εν γένει, πάνω στα ιδιωτικά δεκανίκια, βάλλουν εναντίον της κοινωνίας και συνεχίζονται έτσι οι κοινωνιοκτόνες πολιτικές που η εξυπηρέτηση του παγκόσμιου χρέους επιβάλουν στη χώρα μας, δηλαδή, αφαίρεση πόρων και εν γένει περιουσιακών στοιχείων από Υγεία, Παιδεία, Πολιτισμό, κοινωνικές παροχές, προκειμένου να καλυφθούν δανειακές ανάγκες, δανείων από τα οποία η κοινωνία δεν πήρε ούτε ένα ευρώ.

Δεν πρέπει να ξεχνάμε ότι τα κρατικά μουσεία είναι κυρίαρχα εργαλεία για το κτίσιμο πολιτιστικής πολιτικής, αυτό ως κοινωνική λειτουργία δεν μπορούμε να το παραχωρήσουμε σε ιδιώτες, διότι τότε, απλώς, τρέχουμε τον μηχανισμό που βαθαίνει την εμπορευματοποίηση της τέχνης. Για να αντλήσει η κοινωνία το μάξιμουμ όφελος από την αλληλεπίδρασή της με την καλλιτεχνική δημιουργία, η επένδυση πρέπει να γίνει στην παραγωγή των καλλιτεχνικών αγαθών, στο φυσικό δημιουργό και όχι στους μεσάζοντες και διακινητές και όχι με πρωταρχικό σκοπό το οικονομικό κέρδος. Αυτό μπορεί να έλθει ως συνέπεια των προσπαθειών μας. Τα «εισιτήρια» δεν μπορεί να είναι ο στόχος μας, διότι αυτά προϋποθέτουν λαό, κοινό, δηλαδή, με λυμένα τα βασικά του προβλήματα και μην γελιόμαστε με χρήματα στην τσέπη. Με μια ελεύθερη από δεσμεύσεις και οικονομικές εξαρτήσεις τέχνη, με μια τέχνη που της επιτρέπουμε να αλληλοεπιδρά με την ανθρώπινη κοινωνία, χωρίς εξαιρέσεις και αποκλεισμούς, τότε και μόνο τότε μπορεί να λειτουργήσει ο κοινωνικός της ρόλος. Ο ρόλος, δηλαδή, που έπαιξε από την αρχή της ανθρώπινης ιστορίας στην κατάκτηση της γνώσης και στην εξέλιξη του ανθρώπου.

Θα τελειώσω θέτοντας δύο ερωτήματα προς την πολιτική ηγεσία. Πρώτον, είναι δυνατόν να ονομάζεται πολιτιστική πολιτική αυτή η πολιτική που υποτάσσει τη δημιουργική δραστηριότητα σε οικονομικά συμφέροντα, που μετατρέπουν τη δημιουργία σε παραγωγή προϊόντων κατανάλωσης, δηλαδή, εμπορευματοποιούν την τέχνη;

Δεύτερον, πώς συνδέεται, πώς ταυτίζεται το ιστορικό δικαίωμα της κοινωνίας να χρησιμοποιεί τις δημιουργικές της δυνάμεις ελεύθερα, με τον οικονομικό ανταγωνισμό των ιδιωτικών συμφερόντων μιας μικρής ομάδας, που συνήθως εμείς αποκαλούμε άρχουσα τάξη; Οι λαοί και ιδιαίτερα τα τελευταία χρόνια ο ελληνικός λαός, δηλαδή τα λαϊκά στρώματα έχουν υποβληθεί σε πολλές θυσίες προκειμένου να μην θιγούν, να μην καταρρεύσουν, ίσως, τα συμφέροντα αυτής της μικρής κοινωνικής ομάδας. Βάζοντας την τέχνη στο ρόλο της «Ιφιγένειας», δίνουμε κτυπήματα στην καρδιά της κοινωνίας, στο βασικό μοχλό της εξέλιξής της στην αξιοπρέπειά της. Άλλωστε μην ξεχνάμε ότι επιστρέφοντας από την Αυλίδα ο Αγαμέμνων δεν είχε και το καλύτερο τέλος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Χαλικιά, πάντως, δεν σημαίνει ότι για πάρα πολλά χρόνια - εγώ τουλάχιστον θυμάμαι - οι κρατικές δομές να είναι κλειστά ευνοιοκρατικά συστήματα, που καθόλου την κοινωνική λειτουργία τους δεν επιτελούσαν πάντα. Αυτό σαν μια παρατήρηση για να μην ταυτίζουμε το κρατικό με το δημόσιο.

ΒΑΣΙΛΗΣ ΧΑΛΙΚΙΑΣ (Αντιπρόεδρος του Δ.Σ του Επιμελητηρίου Εικαστικών Τεχνών Ελλάδος): Η τοποθέτησή μας, μας βάζει, όχι απέναντι σε αυτούς που προσπαθούν μέσα στα μουσεία, μουσεία, τέχνες και καλλιτέχνες για εμάς είναι ένα πράγμα. Είμαστε ένα μέρος τους και μας απασχολεί πάρα πολύ το να πάει καλά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Διβάρης.

ΓΕΩΡΓΙΟΣ ΔΙΒΑΡΗΣ (Καθηγητής Τμήματος Εικαστικών Τεχνών και Μέλος του Δ.Σ του Κρατικού Μουσείου Σύγχρονης Τέχνης): Κύριε Πρόεδρε, αυτό το οποίο θέλω να σας εκθέσω είναι ότι η Σχολή Καλών Τεχνών και κάποιοι καλλιτέχνες, ήδη, από το 2014 – 2015, είχαν κύριο μέλημα, και όχι μόνο καλλιτέχνες και από την πόλη, να προσπαθούν να μην καταρρεύσει το σύστημα των μουσείων στη Θεσσαλονίκη. Υπήρχε μια κατάσταση που ήδη το 2014 είχε βγει το ΤΑΙΠΕΔ, είχαμε μάθει από νομικούς Πανεπιστημίου ότι η συλλογή «Κωστάκη» μπορούσε να πουληθεί κομμάτι-κομμάτι, χωρίς να το πάρει κανένας είδηση, παρόλο που υπήρχαν ρήτρες μέσα στη συμφωνία, όμως, ήταν έτσι ο νόμος του ΤΑΙΠΕΔ, που αυτό το πράγμα θα μπορούσε να είχε συμβεί.

Επίσης, το 2015, όταν εμείς μπήκαμε στο Δ.Σ, του Κρατικού Μουσείου Σύγχρονης Τέχνης, ήδη, το μακεδονικό Μουσείο ήταν με κλειστές τις πόρτες και το προσωπικό του ήταν σε μια κατάσταση που δεν εργαζόταν. Επίσης, το Μουσείο Φωτογραφίας είχε τεράστια προβλήματα, διαχείρισης και οικονομικά και με την συλλογή του. Αυτά τα λέω για να καταλάβουμε που βρισκόμαστε. Υπήρχε ο κίνδυνος να απολυθεί προσωπικό, υπήρχε μια πρόταση νόμου ή μια πρόθεση να γίνει συγχώνευση των μουσείων, αλλά σε αυτή την περίπτωση δεν υπήρχε ούτε συμφωνία μεταξύ των εταίρων και επίσης, υπήρχε και εκεί η απειλή ότι θα μπορούσε να έχουμε λιγότερο προσωπικό και λιγότερες υποδομές. Για να μην τα πολυλογώ, καταφέραμε μέσα σε αυτό το διάστημα, από το 20-15 μέχρι σήμερα, να λειτουργήσουν τα μουσεία και να κατορθώσουμε να έχουμε την σημερινή πρόταση, η οποία είναι μια πρόταση ενοποίησης μουσείων και όχι συγχώνευσης μουσείων και συγχρόνως μια λειτουργική πρόταση, η οποία βασίζεται στη δυναμική των μουσείων αυτών, προστέθηκε και το Μουσείο «Άλεξ Μυλωνά», και αυτό θα έχει τεράστια εμβέλεια και σε διεθνές και σε εθνικό επίπεδο.

Σε αυτό το διάστημα, εκτός του ότι καταφέραμε να έχουμε μια εκθεσιακή δραστηριότητα με Biennale κ.λπ., με πολύ λίγα χρήματα, προσπαθήσαμε να δούμε και μέσα από το νόμο, πρώτον, πώς διασφαλίζεται η ελευθερία των επιστημονικών οργάνων των μουσείων, δηλαδή, πώς δεν επεμβαίνει ο ιδιωτικός φορέας στις αποφάσεις, αλλά όχι μόνο ο ιδιωτικός φορέας, αλλά και το Δ.Σ, πώς δεν επεμβαίνει στις επιμελητικές προτάσεις των μουσείων. Σε αυτό το ζήτημα υπήρχε ιδιαίτερη σπουδή από εμάς.

Δεύτερον, προσπαθήσαμε και συνδέσαμε πολλές δραστηριότητες της Σχολής Καλών Τεχνών και του Πανεπιστημίου με το Κρατικό Μουσείο και θέλουμε και είναι πρόθεσή μας να συνεχίσει και σε θεσμικό επίπεδο αυτό και ήδη φτιάχνουμε ένα μεταπτυχιακό, το οποίο θα συνδέεται, ώστε τα μουσεία να είναι κέντρα ερευνητικά και όχι απλώς μια μουσειακή κατάσταση που δεν έχει κάποια ζωτικότητα.

Επίσης, θα ήθελα να κάνω μια παρατήρηση και να πω ότι το Επιμελητήριο ήταν εντελώς απών από όλα αυτά που λέγαμε πριν. Δηλαδή, δεν υπήρχε ούτε στην κατάσταση που υπήρχε κίνδυνος τότε για τη συλλογή Κωστάκη, ούτε για το προσωπικό δεν υπήρχε κάποια κίνηση. Το Επιμελητήριο, σήμερα, μας βγάζει κάποιες θέσεις και μας λέει λίγο-πολύ, ότι είμαστε φορείς ιδιωτικών συμφερόντων. Εγώ αυτό δεν το δέχομαι.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Χαραλάμπους, Πρύτανης της Ανώτατης Σχολής Καλών Τεχνών της Αθήνας, του ιστορικού Ιδρύματος του 19ου αιώνα, που συνεχίζει ακάθεκτο.

ΠΑΝΑΓΙΩΤΗΣ ΧΑΡΑΛΑΜΠΟΥΣ (Πρύτανης της Ανώτατης Σχολής Καλών Τεχνών): Κύριε Πρόεδρε, κυρία Υπουργέ, κύριοι Βουλευτές, αγαπητοί φίλοι, αντιπαρερχόμενος ένα κοινοβουλευτικό δέος, δεδομένου ότι βρίσκομαι για πρώτη φορά εδώ, θα αναφερθώ κατευθείαν στο ζήτημα. Ο πολιτισμός είναι και μια πολιτική δυνατότητα. Η συζήτηση που γίνεται σήμερα έχει να κάνει με μια διευθέτηση παρελθουσών επιφορτίσεων στο ζήτημα και μελλοντικών διογκώσεων. Καλείται, λοιπόν, η δημοκρατική πολιτεία να κάνει αυτές τις διευθετήσεις και το επιχειρεί με έναν κοινοβουλευτικό τρόπο, άρα, επικροτώ αυτή την κίνηση και για να καταλήγω λίγο δραματικά, θα έλεγα, αυτό να επεκταθεί και στη Νότια Ελλάδα, με την έννοια ότι αυτή η συνένωση και όχι συγχώνευση, να αφορά στο σύνολο του ελληνικού πληθυσμού.

Όσον αφορά στη λειτουργία των μουσείων σήμερα είναι μια μεγάλη συζήτηση, που νομίζω και ελπίζω να επακολουθήσει. Δεν θα πω περισσότερα. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): θα ήθελα να επισημάνουμε και να υπογραμμίσουμε ότι τα πανεπιστημιακά ιδρύματα και στο χώρο της τέχνης λειτουργούν σαν αιμοδότες των μουσειακών πολιτικών και πολλές φορές ενσωματώνονται σε εκθεσιακές δράσεις, άλλες φορές και συνηθέστερα, τροφοδοτώντας σαν πρωτογενές υλικό τις μουσειακές πολιτικές. Αυτή η σχέση εκπαίδευσης και μουσειακότητας, δηλαδή, ιστορίας και παρόντος, είναι ένα πολύ σημαντικό διάβημα.

Το λόγο έχει η κυρία Χρυσίδου.

ΕΛΕΝΗ ΧΡΥΣΙΔΟΥ (Αντιδήμαρχος Πολιτισμού και Τεχνών στο Δήμο Θεσσαλονίκης): Κύριε Πρόεδρε, να σας μεταφέρω τους χαιρετισμούς του Δημάρχου και τη στήριξη, που, ούτως ή άλλως, από την αρχή είχε σε αυτό το εγχείρημα.

Θα ήθελα να πω ότι η Θεσσαλονίκη είναι μια πόλη πονεμένη, είναι μια πόλη, η οποία δεν κατάφερε να αποβάλει από πάνω της συγκεκριμένα χαρακτηριστικά, αυτά τα οποία δεχτήκαμε και τα βρήκαμε, όταν αναλάβαμε και τη διοίκηση. Μια διοίκηση που στηρίχτηκε, ούτως ή άλλως, στη δυναμική των ενεργών πολιτών κυρίως και μια διοίκηση που έπρεπε να διαχειριστεί και ένα καινούργιο φαινόμενο, το οποίον ενίσχυε την κρίση. Το χαρακτηριστικό, όμως, αυτό το οποίο είχαμε, ήταν ότι έπρεπε πάση θυσία αυτή την πόλη να μπορέσουμε να βρούμε τρόπους να τη στηρίξουμε, να μπορέσουμε να δυναμώσουμε την πόλη και να υπάρξει μια βιωσιμότητά της στο αύριο.

Η Θεσσαλονίκη δεν έχει πολλά πράγματα, δεν έχει βιομηχανία, δεν έχει τη βιοτεχνία που είχε κάποτε, δεν έχει αγροτική οικονομία, δεν έχει ένα εμπόριο, ιδιαίτερα, όπως έχει εξελιχθεί η κατάσταση κ.λπ. αυτό που έχει, όμως, είναι ο πολιτισμός της. Ήδη, στην πόλη καταγράφονται περισσότερα από 30 μουσεία. Η ποσότητα, βέβαια, δεν σημαίνει ότι είναι πάντα και το θετικότερο των πραγμάτων, αλλά σίγουρα το ότι η ανάγκη να υπάρχουν αυτές οι συλλογές και να καταγράφονται και έστω με κάποιο τρόπο να μπορούν να τα διαχειρίζονται είτε σε επίπεδο ιδιωτικό είτε σε επίπεδο δημόσιο ή κρατικό είναι σημαντικό, έστω και ως παρακαταθήκη για την πόλη.

Από την ώρα που αναλάβαμε, λοιπόν, η δική μας θέση ήταν ότι ο πολιτισμός δεν είναι μόνο η καλλιέργεια, δεν είναι μόνο η εν ψύχωση των πολιτών, δεν είναι μόνο η ελεύθερη έκφραση των καλλιτεχνών και των ανθρώπων που παρακολουθούν τη τέχνη, αλλά μπορεί να είναι και ένα εργαλείο, το οποίο πραγματικά με μια συγκεκριμένη πολιτιστική πολιτική διαχείριση όλου αυτού του πολιτιστικού προϊόντος που έχει, θα μπορούσε να ήταν και αυτό το κομμάτι ένα εργαλείο κοινωνικής συνοχής κυρίως και όμως, οικονομικής ανάπτυξης.

Αρχικά, στηρίξαμε πάρα πολύ μια κίνηση, γιατί το εγχείρημα αυτό και η προσπάθεια αυτή της συνένωσης κάποιων δυνάμεων στο χώρο των μουσείων και στο χώρο του πολιτισμού στη Θεσσαλονίκη και των συλλογών κ.λπ. δεν είναι μόνο αυτή, αλλά προηγήθηκε και μια άλλη κίνηση, η οποία ήταν με τα πέντε «Μ», που λέγαμε, πέντε μουσεία στο ιστορικό κέντρο, ώστε να μπορούν να δημιουργήσουν ένα δίκτυο και να μπορέσουν να συνεργαστούν σε συγκεκριμένες δράσεις, χωρίς να έχουν χάσει την αυτονομία τους ή τη δική τους ταυτότητα, για να μπορέσει αυτό το πράγμα να έχει μια δυναμική από το ίδιο το μουσείο πώς θα συνεργαστεί με τα υπόλοιπα, να υπάρχει μια αλληλοστήριξη και ταυτόχρονα και στον επισκέπτη της πόλης να υπάρχει μια διαφορετική ενημέρωση. Δηλαδή, να μπορεί να διαχειριστεί καλύτερα και την επίσκεψή του στην πόλη, ώστε να μπορέσει να έχει γνώση και της δυναμική της πόλης και του τι ισχύει στην πόλη, αλλά και ταυτόχρονα να μπορεί να έχει μια πιο συγκεκριμένη στόχευση στο κομμάτι αυτό.

Εμείς σαν διοίκηση στηρίξαμε αυτό το εγχείρημα και το στηρίζουμε, ούτως ή άλλως, γιατί, ξέρετε, οι συνενώσεις φαίνονται, καταρχήν, πάρα πολύ καλές πάντα, αλλά δεν είναι πάντα σίγουρο ότι αυτές οι συνενώσεις θα πάνε προς το καλό, ότι θα έχουν ένα καλό και θετικό αποτέλεσμα, όσον αφορά, δηλαδή, τη βιωσιμότητά τους, την ανάπτυξή τους, την οικονομική τους αυτοτέλεια κ.λπ.. Όλο αυτό εξαρτάται από το πως θα γίνει αυτή η συνένωση, το πως θα διαχειριστούν αυτή τη συνένωση και στο τι στρατηγικές και τι σκοπούς θα έχει για να μπορέσει να προχωρήσει.

Άρα, θα έλεγα ότι αυτή η συνένωση φαίνεται, αρχικά, ότι δουλεύτηκε αρκετά, μπορεί να έχει μια καλή δυναμική, όχι μόνο στο κομμάτι της πόλης, αλλά γενικότερα, μπορεί να είναι ένα παράδειγμα για να το χρησιμοποιήσουμε - όπως είπε ο κ. Χαραλάμπους - και σε άλλες ιστορικές περιοχές της πόλης, αρκεί να το διαχειριστεί ο φορέας που θα το αναλάβει και βέβαια και το κράτος, με έναν τέτοιο τρόπο, ώστε να υπάρχει η ελευθερία των συλλογών, η ελευθερία της διαχείρισης του κάθε χώρου που θα δημιουργηθεί -που έτσι και αλλιώς υπάρχουν- για να μπορέσει αυτό το πράγμα να έχει μια δυναμική. Παρά ταύτα, νομίζω ότι πρέπει να προχωρήσει, γιατί δεν μπορεί να γίνει διαφορετικά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):

Το λόγο έχει η κυρία Γεωργοπούλου – Σαλτάρη.

ΕΥΣΤΑΘΙΣ ΓΕΩΡΓΟΠΟΥΛΟΥ – ΣΑΛΤΑΡΗ (Εισηγήτρια του ΣΥΡΙΖΑ): Καλημέρα σε όλους, ευχαριστούμε πάρα πολύ τους φορείς, τους εκπροσώπους των φορέων που είναι σήμερα εδώ μαζί μας, για να μοιραστούν αυτή όλη την προσπάθεια που γίνεται και να μας αναλύσει από τη δική τους πλευρά τι ακριβώς συμβαίνει και τι έχουν σκεφτεί. Από κει και πέρα, θα ήθελα να θέσω κι εγώ, εάν πραγματικά μετά από αυτή την περίοδο - βεβαίως έχει προτεραιότητα να διασφαλιστεί αυτό το υπάρχον επίπεδο λειτουργίας - έχουν κάποιο όραμα να μας καταθέσουν, κάποιες προτάσεις, κάποιες εισηγήσεις. Βέβαια, δεν είναι στο άμεσο μέλλον, αλλά πιστεύω ότι θα τους έχει απασχολήσει. Δηλαδή, πέρα από τη συνένωση, τι είναι αυτό, το οποίο τους ωθεί - εννοώ βέβαια από καλλιτεχνική άποψη - να γίνουν κάποια βήματα σε σχέση με αυτό που λέμε, την εξωστρέφεια, και να μπορέσει η σύγχρονη τέχνη, όπως και η μοντέρνα τέχνη, να γίνει γνωστή και να γίνει κτήμα.

Ένα δεύτερο ερώτημα είναι, πώς βλέπουν την κινητικότητα και προς την επαρχία αυτών των διαφόρων συλλογών που υπάρχουν, επειδή θεωρώ ότι και οι άνθρωποι της επαρχίας διψούν και για να δουν τα γνωστά έργα καταξιωμένων καλλιτεχνών, συλλόγων κ.λπ., αλλά από την άλλη μεριά, θα μπορούσαν να έχουν και μια άλλη πρόσβαση σε σχέση, αν έχει προχωρήσει και αν πρόκειται να προχωρήσει ακόμα περισσότερο η ψηφιοποίηση, ώστε να μπορεί ο καθένας και να τα βλέπει και αν θέλει να κάνει έρευνα, δηλαδή, να είναι πολύ πιο κοντά σε αυτά τα έργα σύγχρονης τέχνης.

Θεωρώ ότι στο λίγο χρόνο που έχουμε, αν υπάρχει η δυνατότητα να απαντήσουν θα ήταν υποβοηθητικό για όλους μας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):

Το λόγο έχει ο κ. Ανδριανός.

ΙΩΑΝΝΗΣ ΑΝΔΡΙΑΝΟΣ (Εισηγητής της Ν.Δ.): Θέλω και εγώ με τη σειρά μου να καλωσορίσω τους εκπροσώπους των φορέων, τους ακούσαμε πριν στη τοποθέτησή τους. Είναι πολύ σημαντικό ότι βρίσκονται σήμερα σε αυτή τη σημερινή συνεδρίαση, να ακούσουμε τις απόψεις τους για το νομοσχέδιο του Υπουργείου Πολιτισμού και Αθλητισμού «Ίδρυση Μητροπολιτικού Οργανισμού Μουσείων Εικαστικών Τεχνών Θεσσαλονίκης».

Ήταν, πράγματι, μια παλιότερη ιδέα, η συζήτηση της οποίας ξεκίνησε, όπως είπε και η κυρία Υπουργός, από το 2010. Μια πρωτοβουλία πραγματικά καινοτόμος, όπως είπε και η κυρία Κεφαλογιάννη, η Εισηγήτρια, προχθές, που στόχο είχε την εξασφάλιση της βιωσιμότητας των πολύ σπουδαίων αυτών μουσείων, αλλά και την ανάπτυξη και τη διεύρυνση της αποστολής τους. Έως και το 2014 έχει γίνει και τότε σε αυτή την περίοδο μια ιδιαίτερη, καλή προετοιμασία στο σχεδιασμό και στην απαιτούμενη προεργασία για την υλοποίηση αυτού του εγχειρήματος.

Είμαστε θετικοί σε αυτή την συνένωση, γιατί πραγματικά εδώ, όπως είπαμε, είναι μια καινοτόμος πρωτοβουλία για τη συνένωση των ιδιαίτερης αξίας αυτών μουσιών, μαζί, βεβαίως, με τα μοναδικά τους τμήματα. Μια συνένωση, όμως, που θα πρέπει να διασφαλίζει την ιστορική τους μοναδικότητα, όπως είπε και η κυρία Κεφαλογιάννη στην εισήγησή της, προχθές, τις ιδιαίτερες δράσεις του καθενός, αλλά και το μοναδικό τους απόθεμα.

Θα πρέπει λοιπόν να δούμε αν αυτές οι διαδικασίες που δρομολογούνται μέσα από αυτό το νομοσχέδιο και θα εφαρμοστούν βεβαίως, θα οδηγήσουν σε ένα επιτυχημένο εγχείρημα για τη δημιουργία αυτού του μουσειακού μητροπολιτικού οργανισμού που πρέπει να δούμε πώς αυτή η υπερδομή θα είναι λειτουργική, πώς μπορεί διοικητικά, οικονομικά να είναι βιώσιμη και βεβαίως, το κυριότερο, αν μπορεί να εξυπηρετήσει το σκοπό της ίδρυσής της, που πέρα από τη χρηστή διαχείριση και βιωσιμότητα του εγχειρήματος, επικεντρώνεται και ως προς το φυσικό αντικείμενο, δηλαδή, στην διοργάνωση εκθέσεων στην Ελλάδα και το εξωτερικό, δυναμική ανάπτυξη, μελέτη, προβολή των εικαστικών τεχνών φωτογραφίας βιομηχανικού και αρχιτεκτονικού σχεδιασμού, αισθητικής καλλιέργειας, ιστορικής μελέτης και επιστημονικής έρευνας, καθώς και την ενίσχυση πειραματικών και εναλλακτικών προτάσεων για τις τέχνες, την συγκρότηση και τη διαχείριση συλλογών και αρχείων και φυσικά, στην ανά διετία διοργάνωση της Μπιενάλε Σύγχρονής Τέχνης Θεσσαλονίκης.

Θα ήθελα λοιπόν, να θέσω δύο ερωτήσεις. Πρώτον, προς τους επικεφαλείς των υπό συνένωση φορέων. Σύμφωνα με τη διοικητική εμπειρία σας ως επικεφαλείς του Ιδρύματος του οποίου είχατε την ευθύνη λειτουργίας, μέχρι σήμερα, και έχετε, θεωρείτε ότι με τη συνένωση, όπως περιγράφεται στο υπό εξέταση σχέδιο νόμου, εξασφαλίζεται η εύρυθμη λειτουργία του, η επαρκής χρηματοδότηση και η βιωσιμότητά του; Έχετε κατανοήσει τον αλγόριθμο βάσει του οποίου θα επιμερίζεται η χρηματοδότηση του Ιδρύματος του οποίου προΐσταστε; Θεωρείτε ότι το μερίδιο που θα προκύψει, θα καλύπτει τις ανάγκες που γνωρίζετε, τουλάχιστον, μέχρι τη σημερινή λειτουργία;

Το Διευθυντή του Μουσείου Φωτογραφίας, θα ήθελα να ρωτήσω. Δεδομένου ότι το Μουσείο Φωτογραφίας αποτελεί ιδιαίτερη περίπτωση, θεωρείτε ότι θα έχει τη δυνατότητα να λειτουργήσει και να επιτελέσει την αποστολή του, χωρίς τον κίνδυνο συμπίεσής του από τα μεγαλύτερα ιδρύματα που θα ενσωματωθούν σε αυτό το εγχείρημα; Θεωρείτε ότι μέσα στο νέο νομικό πλαίσιο λειτουργίας, κοινή Γραμματεία, κοινό Λογιστήριο, διασφαλίζεται η απαραίτητη ευελιξία και χρηματοδότηση για την έγκαιρη υλοποίηση των δράσεων του Μουσείου σας;

Τέλος μια επισήμανση προς την Υπουργό. Αν θα μπορούσε να μας δώσει ένα παράδειγμα υπολογισμού βάσει του αλγορίθμου, δηλαδή, πώς θα γίνεται αυτός ο υπολογισμός, ο συγκεκριμένος. Αν υπάρχει κάποια πρόβλεψη για την μεταφορά των εκθεμάτων, τη συστέγαση Ιδρυμάτων και την εν γένει προσπάθεια οικονομίας κλίμακας από τη συνένωση. Επίσης, Θα ήθελα να απαντήσω στον κύριο Διβάρη, που δεν δέχεται τον χαρακτηρισμό - και δικαίωμά του είναι - από τον Πρόεδρο του Επιμελητηρίου, ότι είναι εκπρόσωπος ιδιωτικών συμφερόντων ο φορέας του. Εγώ έχω το δικαίωμα να μη δεχθώ, κύριε Διβάρη, την ισοπέδωση όλων όσων πέρασαν από αυτό το φορέα, πριν από εσάς. Μας δώσατε την εικόνα ότι από το 2015 που πήγατε εσείς, όλα τα θετικά έγιναν από τότε και μετά. Νομίζω ότι αυτός ο μηδενισμός δεν εξυπηρετεί κανένα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Καλώς ήρθατε στην Επιτροπή Μορφωτικών, είναι ιδιαίτερη χαρά να συζητάμε θέματα που αφορούν τον κάθε Έλληνα, η πολιτιστική κληρονομιά, η δυνατότητα να ξεφεύγουμε λίγο από τα πολύ τετριμμένα και να υπάρχει μια αναζήτηση σε χώρους που δίνει τη δυνατότητα, όπως πολύ σωστά είπατε, να συνενώνονται ευρύτερα κοινωνικές δυνάμεις. Είναι χαρά για εμάς που έχουμε σήμερα ένα τέτοιο νομοσχέδιο, το οποίο έχει μια πάρα πολύ ευρηματική αντίληψη, αυτό όμως δεν σημαίνει ότι δεν έχει και τα προβλήματα του. Εγώ θα ξεκινήσω από αυτό που είπε η Αντιδήμαρχος, η κυρία Χρυσίδου, ότι προφανώς, μετά από 4 κυβερνήσεις και 6 Υπουργούς, κουβέντα που έχει γίνει εξαντλητικά, φτάσαμε σε ένα αποτέλεσμα. Αυτό το αποτέλεσμα διασφαλίζει ότι η καινούργια κατάσταση που θα βρεθούμε, θα είναι χωρίς προβλήματα, θα υπάρχει βιωσιμότητά;

Η μεγάλη αγωνία και το μεγάλο ερώτημα πέρα από το ευρηματικό σχήμα είναι αν μπορεί να λειτουργήσει όλο αυτό. Θέλω να σας πω ότι υπάρχουν γκρίζες ζώνες στο νομοσχέδιο δηλαδή, θεωρούμε ότι δεν έχουμε πειστικές απαντήσεις. Πρώτα απ’ όλα λείπει η μελέτη βιωσιμότητας. Αυτές οι μελέτες, ξέρετε, δεν γίνονται για να υπάρχουν μόνο, αλλά για να δώσουν τη δυνατότητα με πολύ συγκεκριμένο και εμπεριστατωμένο τρόπο, να ξέρεις ποια είναι τα επόμενα βήματα, πόσο γερά πατάς, τι δυνατότητα έχεις για το επόμενο βήμα και πώς προχωράς. Δυστυχώς, αυτές οι μελέτες και έχουν λήξει και όσο και αν το ξορκίζουμε με ωραία λόγια, δεν μπορεί αυτό να καλύψει το κενό που υπάρχει.

Επίσης, σύμφωνα με στο σχέδιο νόμου, φτιάχνεται ένας Οργανισμός ο οποίος φαίνεται να είναι ένα τεράστιο και σύνθετο διοικητικά σχήμα. Αυτό το σχήμα από τη μια διατηρεί ανεξαρτησία, διοικητική ακεραιότητα και αυτοτελή νομική υπόσταση σε κάθε ένα φορέα, όμως, έχει και ένα 9μελές ΔΣ που σηκώνει πολύ συζήτηση το Συμβούλιο αυτό πως θα λειτουργήσει, γιατί μέχρι στιγμής, έχουμε Πρόεδρο, Αντιπρόεδρο, 2 μέλη από τον Υπουργό Πολιτισμού, 2 μέλη από το Μακεδονικό Μουσείο Σύγχρονης Τέχνης, ο Πρόεδρος της ΔΕΘ, εκπρόσωπος του Δήμου Θεσσαλονίκης και ο Πρόεδρος της Εφορείας της Διεύθυνσης Φωτογραφίας. Όλο αυτό είναι ένα καινούργιο εγχείρημα Διασφαλίζει εύρυθμη λειτουργία και επίτευξη των κύριων στόχων, που λέει και η αιτιολογική; Δηλαδή, εγγύηση του δημόσιου χαρακτήρα, οικονομική βιωσιμότητα και όλα αυτά;

Έχουμε εν τω μεταξύ προβλήματα σε ότι αφορά τις διευθύνσεις, δηλαδή, έχουμε διαφορετικών ταχυτήτων διευθυντές, διευθυντές που είναι αυτόνομοι, διευθυντές που έχουν 5μελή εφορεία. Είναι λίγο ασφυκτικός μάλλον ο έλεγχος που κάνουν οι εφορείες και τότε, αν υπάρχουν οι εφορείες, ποιος ο ρόλος του ΔΣ και του Γενικού Διευθυντή; Πόσες εφορείες μπορεί να χρειάζονται, οι οποίες, παρεμπιπτόντως, έχουν και διαφορετικό ρόλο, δηλαδή υπάρχει η εφορεία, αν δεν κάνω λάθος, στο Κέντρο Φωτογραφίας, που επικουρεί. Εφορεία στο Σύγχρονης Τέχνης που συνδιαμορφώνει, ελέγχει, εποπτεύει. Ποιες είναι τότε οι ευθύνες του Διευθυντή; Στο Πειραματικό Κέντρο δεν υπάρχει εφορεία.

Υπάρχει μια γραφειοκρατία, θέλω να σας πω, και μια διοικητική σύγχυση. Δεν μπορεί κανείς να μιλάει για ευελιξία τύπου ΤΕΙΤ, απέχουμε πάρα πολύ από τέτοια σχήματα, μας εμπνέουν, θα θέλαμε πάρα πολύ, όμως απέχουμε πάρα πολύ από το να πούμε ότι πάμε και ξεσηκώνουμε ένα τέτοιο σχήμα που κουμπώνει στα δικά μας δεδομένα. Έχω την αίσθηση ότι φτιάχνουμε ένα μικρό νομικό χάος, και ότι το διοικητικό σχήμα δείχνει ότι υπάρχει μια κεκαλυμμένη χειραγώγηση.

Μένω εδώ. Η επόμενη ερώτηση απευθύνεται προς όλους τους φορείς που σήμερα καταθέτουν την αγωνία τους και την έγνοια τους να προχωρήσει αυτό το σχήμα, αλλά από αυτά που άκουσα απ’ όλους σας, καταλαβαίνω ότι η βιωσιμότητα είναι ένας δρόμος μακρύς, που πρέπει να δούμε πώς θα τον προχωρήσουμε όλοι μαζί.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αμανατίδης Ιωάννης, Βαγενά Άννα, Γεννιά Γεωργία, Γεωργοπούλου – Σαλτάρη Ευσταθία, Εμμανουηλίδης Δημήτριος, Θηβαίος Νικόλαος, Μεϊκόπουλος Αλέξανδρος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Μπάρκας Κωνσταντίνος, Ανδριανός Ιωάννης, Κέλλας Χρήστος, Κεραμέως Νίκη, Κουκοδήμος Κωνσταντίνος, Αχμέτ Ιλχάν, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Βαρδαλής Αθανάσιος, Ζουράρις Κωνσταντίνος, Ψαριανός Γρηγόρης και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Γρέγος δεν είναι εδώ, το λόγο έχει ο κύριος Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ): Θα θέσω δύο ερωτήματα. Επί της αρχής είπαμε την άποψη μας, αλλά έχουμε και τη συζήτηση επί των άρθρων και τη β΄ Ανάγνωση. Με βάση τις τοποθετήσεις των φορέων, μου προέκυψε το εξής ερώτημα. Η Πρόεδρος του Μακεδονικού Μουσείου Σύγχρονης Τέχνης μας είπε ότι δεν είναι οικονομικοί οι λόγοι που μας ανάγκασαν να δεχθούμε ή να συμφωνήσουμε στην συναίνεση. Ο εκπρόσωπος της Σχολής Καλών Τεχνών στη Θεσσαλονίκη μας είπε ότι η κατάσταση ήταν δραματική και αναφέρθηκε σε συγκεκριμένα παραδείγματα, εργαζόμενοι που δεν ήξεραν αν ήταν απολυμένοι, απεργούσαν, δεν δούλευαν. Εγώ ξέρω ότι υπήρχαν τέτοια προβλήματα. Τελικά, ποια είναι η κατάσταση. Ένας βασικός λόγος αυτός που επικαλείται το ίδιο το νομοσχέδιο, η βιωσιμότητα του εγχειρήματος είναι ή δεν είναι λόγος, ο οποίος παίρνεται υπόψη για να προχωρήσει αυτή η ιστορία;

Το δεύτερο ερώτημα που απευθύνεται σε όλους τους φορείς, που συμμετείχαν είτε στη νομοπαρασκευαστική επιτροπή είτε γενικότερα για να διαμορφωθεί αυτή η συγκεκριμένη συμφωνία, που εκφράστηκε με την κατάθεση του συγκεκριμένου νομοσχεδίου για τη δημιουργία, δηλαδή, του νέου οργανισμού. Υπάρχει ένας συγκεκριμένος λόγος που καθίσατε όλοι σας, συζητήσατε και προτείνετε αυτήν την συγκεκριμένη πρόταση; Υπάρχει ένας συγκεκριμένος λόγος για τον οποίο αποκλείσατε τον ίδιο το συλλογικό φορέα των καλλιτεχνών; Γιατί δεν υπάρχει σε αυτήν την πρόταση;

Εν πάση περιπτώσει, ο καθένας μπορεί να αυτοπροσδιορίζεται, όπως θέλει, το ζήτημα δεν είναι εάν είμαστε ιδιωτικοί φορείς ή όχι, αλλά ποιο είναι το περιεχόμενο και ο τρόπος λειτουργίας του νέου οργανισμού. Δουλεύει με ιδιωτικοοικονομικά κριτήρια στη βάση οφέλους- κέρδους; Αυτό είναι το βασικό, ανεξάρτητα ποιος το υλοποιεί, γιατί σήμερα είναι αυτό, αύριο, δεν ξέρουμε ποιος θα είναι και πώς θα διαμορφωθεί. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Ο κ. Ζουράρης έχει φύγει, το λόγο έχει ο κ. Ψαριανός

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής από το Ποτάμι) : Ευχαριστώ πολύ, κύριε Πρόεδρε. θέλω να ευχαριστήσω τους εκπροσώπους των φορέων που ήρθαν. Πάντα μια συνένωση σε ενιαίο φορέα διαφορετικών δραστηριοτήτων, ιδίως στο χώρο του πολιτισμού και της τέχνης, είναι πάρα πολύ ενδιαφέρον και πάρα πολύ δημιουργική, a priori, εκ των πραγμάτων, από μόνη της, οδηγεί σε διαδικασίες που μπορούν να διευκολύνουν. Όμως, πρέπει να δούμε ότι αυτή η συνένωση φορέων σε δραστηριότητες πολιτισμού και τέχνης να μη γίνει συνένωση αγκυλώσεων, ιδεοληψιών, αστοχιών και πελατειακών διευθετήσεων.

Θα είναι καλό να προχωρήσει αυτό γρήγορα Γίνεται πολλά χρόνια αυτή η συζήτηση και δεν προχώρησε ποτέ. Έφτασε στο τσακ να αρχίσει να υλοποιείται ή να δρομολογηθεί τελικά και τελεσίδικα η δημιουργία του ενιαίου αυτού φορέα στη Θεσσαλονίκη. Μου κάνει πολύ μεγάλη εντύπωση πώς γίνεται τώρα, στο τέλος του 2018, με γρήγορα βήματα και μακάρι να προχωρήσει, απλά και μόνο, μήπως, επειδή είναι μία προεκλογική περίοδος; Είναι ένα ερώτημα αυτό που το έθεσα και στην πρώτη συζήτηση που κάναμε. Αυτό θα μπορούσε να έχει γίνει σε οποιαδήποτε στιγμή στο παρελθόν και μέσα στην 4ετία της παρούσας κυβέρνησης, θα μπορούσε να ξεκινήσει το 2015, το 2016, το 2017, στις αρχές του 2018, γίνεται τώρα, στο τέλος του 2018, ενώ σε δύο-τρεις-τέσσερις μήνες, ενδεχομένως, να έχουμε εκλογές, αλλά μπορεί να έχουμε και αργότερα. Καλό θα είναι να προχωρήσει γρήγορα, εν πάση περιπτώσει, να διευκολύνει τις δραστηριότητες του κάθε ενός φορέα ξεχωριστά, χωρίς κανείς να επιβάλει γραμμές και αντιλήψεις εις βάρος των συνεργατών φορέων και χωρίς αυτός ο μεγάλος φορέας, που είναι απολύτως χρήσιμος και θα είναι εκ των πραγμάτων δημιουργικός και αποτελεσματικός, εάν γίνει όπως πρέπει, να μην λειτουργήσει ως εργαλείο για οποιοδήποτε υπουργό, για οποιαδήποτε κυβέρνηση και για οποιαδήποτε κρατική ή κρατικίστικη ιδεοληψία και πελατειακή συμπεριφορά.

Το Δ.Σ., ας πούμε, που προτείνετε ως 9μελές, είναι ιδιαιτέρως μεγάλο για μία τέτοια διαδικασία. Θα μπορούσε να είναι μικρότερο και πιο ευέλικτο. Αυτά θα τα συζητήσουμε επί των άρθρων και θα μπορούσαμε να δούμε στοιχεία, που πραγματικά να διευκολύνουν την εύρυθμη λειτουργία αυτού του ενιαίου φορέα.

Θα ευχηθώ σε όλους τους φίλους από τη Θεσσαλονίκη να προχωρήσει αυτό γρήγορα ανοικτά και με ανοικτά μυαλά. Μιλώντας για την τέχνη, ένας μεγάλος της τέχνης Αρμενοαμερικάνος, ο Φρανκ Ζάππα, είπε ότι «τα μυαλά είναι σαν το αλεξίπτωτα, πάντα λειτουργούν και δουλεύουν όταν είναι ανοικτά». Όταν τα κλείνουμε σε πελατειακές σχέσεις και σε νταλαβέρια, δεν δουλεύει τίποτα και τίποτα δεν πάει μπροστά. Ελπίζω να προχωρήσουμε στην αντίθετη κατεύθυνση.

Σας ευχαριστούμε όλους που είσαστε εδώ και που εκθέσαμε όλοι τον πλούσιο προβληματισμό μας. Νομίζω, τις απαντήσεις τις έχει δώσει ίδια η ζωή σε όλα αυτά που έχουμε επιχειρήσει και έχουμε κάνει ως τώρα είτε έγιναν από δημόσιο φορέα είτε έγιναν από ιδιωτικούς φορείς, πάντα όταν υπήρχαν ανοικτά μυαλά και λειτουργούσαμε απέναντι στον κρατισμό και στον πελατειασμό, όλα προχώρησαν όπως έπρεπε. Όλα τα άλλα μπλοκαρίστηκαν και έφεραν τη χώρα σε ένα τραγικό αδιέξοδο και δευτερευόντως, βέβαια, στον πολιτισμό και στην τέχνη, ο οποίος λειτουργεί από μόνος του ανεξάρτητα από οικονομικές, πολιτικές ή άλλες κοινωνικές πιέσεις. Μάλιστα, όταν αυτές οι κοινωνικές πιέσεις είναι έντονες, η τέχνη και ο πολιτισμός δουλεύουν πιο γρήγορα και πιο αποτελεσματικά. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Ευχαριστώ πολύ. Προτείνω να τοποθετηθεί η Υπουργός με το δεδομένο ότι έχει λίγο χρόνο, λόγω του υπουργικού συμβουλίου. Έχουν σχηματιστεί και περιγραφεί οι θέσεις. Θα προχωρήσουμε στο δεύτερο κύκλο, αλλά να τοποθετηθεί πρώτα η κυρία Υπουργός.

Το λόγο έχει η κυρία Υπουργός.

ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού) : Ευχαριστώ πολύ κύριε Πρόεδρε. Άκουσα με πολύ ενδιαφέρον τις απόψεις σας που νομίζω ότι υπερβαίνουν και το ιδιαίτερο στίγμα του κάθε φορέα γι’ αυτό και πέτυχε αυτή η συζήτηση, ο διάλογος και είμαστε σήμερα έτοιμοι να ψηφίσουμε το νομοσχέδιο, διότι εδώ, αυτό που ακούω είναι να εκφράζετε την κοινωνία πολιτών όντως με ένα ανοικτό πνεύμα. Χαίρομαι ιδιαιτέρως γι’ αυτό, γιατί αυτή εδώ η πρόταση δεν είναι μια πρόταση από πάνω προς τα κάτω, αλλά είναι στην πραγματικότητα μια πρόταση των φορέων σας που εκφράζουν μια κοινωνική ανάγκη.

Θα δούμε για τα υπομνήματα που έχουν υποβληθεί, θα τα λάβουμε υπόψη μας, αλλά αυτή η δική σας τοποθέτηση είναι που μας φέρνει σε μία αλλαγή παραδείγματος και μας φέρνει στην οπτική που δείχνει ότι από οργανισμούς που ζουν για τον εαυτό τους, που ξέρουμε πάρα πολλούς και πολλούς κρατικοδίαιτους, εδώ έχουμε να κάνουμε μαζί σας με οργανισμούς που είναι στραμμένοι στα κοινά τους, στο ρόλο τους, σε αυτό το όραμα που επιθυμούν για την πόλη γενικότερα. Αυτό είναι πολύ σημαντικό και είναι ένα μήνυμα σπουδαίο.

Το νομοσχέδιο νομίζω ότι έχει εγγυήσεις διαχείρισης και βιωσιμότητας πολύ σημαντικές. Κατ’ αρχάς, όσοι ανησυχούν για τη βιωσιμότητα, πρέπει να γνωρίζουν ότι εδώ η κρατική επιχορήγηση του συνόλου των επιμέρους φορέων, θα υπάρξει με υποστήριξη και η συνένωση θα μας οδηγήσει σε οικονομίες κλίμακας, επομένως, αυτό είναι το μεγάλο στοίχημα, το άνοιγμα, η εξωστρέφεια, η δυνατότητα να δοκιμαστούν καινούργιες μέθοδοι, τρόποι διαχείρισης. Επομένως, νομίζω ότι αυτό απαντάται από μία προσεκτική ανάγνωση του ίδιου του νομοσχεδίου.

Ακούσαμε μια ανησυχία για το ΤΑΙΠΕΔ και τα ακίνητα. Δεν το καταλαβαίνω αυτό. Τα ακίνητα για τα οποία μιλάμε είναι δημοσίου σκοπού, επομένως καλύπτονται και δε νομίζω ότι υπάρχει εκεί κάποιο περιθώριο περισσότερης ανησυχίας. Πώς γίνεται βάση του αλγορίθμου ο υπολογισμός; Είναι απλό, αν σκεφθεί κανείς ότι υπάρχουν δύο στοιχεία. Το πρώτο είναι ότι καλύπτονται οι λειτουργικές ανάγκες των επιμέρους φορέων και αυτό είναι δεδομένο. Επομένως, έχοντας αυτό ως δεδομένο, πηγαίνουμε σε ένα δεύτερο στοιχείο που είναι ο αλγόριθμος, ο οποίος μας δίνει τη δυνατότητα να επιβραβεύσουμε εκείνους που έχουν επιδείξει μεγαλύτερη δραστηριότητα, επιβραβεύοντας ένα καλώς εννοούμενο συναγωνισμό και όχι ανταγωνισμό, άρα, επιβραβεύοντας την καλλιτεχνική δραστηριότητα που διαθέτουν. Αυτό λοιπόν είναι το επιπλέον. Δεν μπαίνουν στον αλγόριθμο, εάν το δείτε λίγο προσεκτικά, τα λειτουργικά έξοδα. Ήθελα να το αποσαφηνίσω αυτό, γιατί καταλαβαίνω και τις ανησυχίες που υπάρχουν.

Η διοίκηση είναι μία ενισχυμένη και ισχυρή διοίκηση στην οποία θα εκπροσωπούνται όλες οι πλευρές, είναι μία επιχειρησιακή διοίκηση. Επομένως, οι Εφορείες παίζουν ένα πολύ σημαντικό και συμπληρωματικό ρόλο για το καλλιτεχνικό έργο. Νομίζω ότι η σημασία αυτή του νομοσχεδίου είναι ότι κανείς δεν ξεσήκωσε – άκουσα - ένα σχέδιο ξένο να το φέρει εδώ και «να μας το φορέσει καπέλο», αλλά αντίθετα το γεγονός ότι δεν είχε προχωρήσει το νομοσχέδιο, οφείλετο στο ότι η συγχώνευση δεν ήταν η κατάλληλη νομική λύση. Η συνένωση ήρθε μετά το 2015 και θα πρέπει να αντιληφθούμε τη διαφορά συγχώνευσης και συνένωσης και να αξιολογήσουμε θετικά ότι βρέθηκε μία πραγματικά σωστή λύση, η οποία μας φέρνει αυτή τη στιγμή μπροστά στην ολοκλήρωση αυτού του σχεδίου, που είναι αίτημα, δεν είναι κάτι που σχεδιάστηκε από το Υπουργείο Πολιτισμού.

Το Υπουργείο Πολιτισμού, μέσα από τις διαδοχικές προσπάθειες και τους διαδοχικούς υπουργούς - τους μετρήσατε κιόλας πόσοι ήταν - ανταποκρίθηκε σε ένα αίτημα το οποίο ήταν ανθεκτικό, επίμονο, φιλόδοξο και ήταν το αίτημα των ίδιων των φορέων και πιστεύω και της ίδιας της πόλης, από τη στιγμή που ακούσαμε ότι και ο Δήμαρχος εκφράστηκε πάρα πολύ θετικά και υπήρχε αλληλεγγύη σε όλο αυτό το διάστημα. Επομένως, έτσι φτάσαμε σε μια «προεκλογική» περίοδο – ακούστηκε - δεν το συμμερίζομαι, συμμερίζομαι ότι είναι ένα ώριμο σχέδιο με λυμένα τα προβλήματά του, με μεγάλη συναίνεση. Ας δούμε λίγο θετικά ορισμένες φορές αυτό που συμβαίνει, διότι εγκαλούμε την κοινωνία των πολιτών ότι δεν ανταποκρίνεται, ότι είναι παθητική κλπ.. Όταν ανταποκρίνεται, ας κάνουμε αυτό που πρέπει και εμείς από τη μεριά μας.

Όσον αφορά το όφελος-κέρδος, μη κερδοσκοπικό, ας υπογραμμίσουμε ότι είναι κάτι που δεν είναι μακριά από το κέρδος. Μπορεί να έχει κέρδος. Ο τρόπος που διανέμει τα κέρδη έχει σημασία. Αν τα διανέμει ανάμεσα σε εταίρους, σε πρόσωπα, τότε ναι κρύβει κερδοσκοπία. Αν τα διανέμει για δημόσιο σκοπό, τότε ναι είναι μη κερδοσκοπικό. Αυτή η μικρή διαφορά νομίζω κάνει μεγάλη διαφορά, όταν μιλάμε για το δημόσιο στο οποίο αυτή τη στιγμή προσβλέπουμε. Θυμάμαι παλαιότερα, ότι μιλούσαμε για βάση και εποικοδόμημα, όταν μιλούσαμε για τον πολιτισμό. Έχουμε ευτυχώς ξεπεράσει αυτό το ζήτημα, αλλά δεν έχουμε ξεπεράσει το φόβο ότι ο καπιταλισμός σημαίνει συνέπεια στο πολιτισμικό πεδίο και νομίζω, ότι αδικούμε το πολιτισμικό πεδίο, γιατί αυτή τη στιγμή, και έχει διευρυνθεί και έχει ενισχυθεί και είναι ένα κυρίαρχο πεδίο, διαμορφώνοντας και συγκροτώντας ταυτότητες του κοινού, των νέων ανθρώπων και νομίζω ότι αυτό πρέπει να μας απασχολήσει πάρα πολύ.

Επομένως, η αγορά είναι ένας υπαρκτός παράγοντας, εκτός εάν θέλουμε να ζούμε σε μια άλλη κοινωνία, αλλά δεν τη βλέπω αυτή τη στιγμή. Η αγορά, λοιπόν και οι τεχνολογίες και οι προτιμήσεις των ανθρώπων, αν θέλετε, οι ελεύθερες και τα κοινωνικά δίκτυα, μας υπαγορεύουν τι πρέπει να λάβουμε υπόψη μας. Δε σημαίνει ότι θα υποκύψουμε σε όλα τα ζητήματα, τα οποία πολλές φορές τα βλέπουμε κριτικά. Είμαστε κριτικοί απέναντι στα διάφορα φαινόμενα, αλλά η ματιά μας είναι σταθερά κοινωνικοπολιτισμική. Δεν μπορούμε να αγνοήσουμε, δηλαδή, ότι σήμερα πληρώνει το νεανικό κοινό το εισιτήριό του για να πάει σε μια συναυλία, ενώ στα κρατικά θέατρα επιδοτείται το εισιτήριο με 50% περίπου. Αυτός ο συσχετισμός πρέπει να αλλάξει, πρέπει να προβληματιστούμε.

Αυτό που επιμέναμε να λέμε πάντοτε αγαθά, ακόμα και αν επρόκειτο για προϊόντα, κάπως πρέπει να το ξανασκεφτούμε και να βλέπουμε ότι εδώ υπάρχουν και αγαθά, βεβαίως, η δωρεάν πρόσβαση σε μουσεία ή άλλους χώρους, υπάρχουν υπηρεσίες οι οποίες είναι δωρεάν, υπάρχουν όμως και προϊόντα και υπηρεσίες τα οποία πληρώνονται. Να το λάβουμε αυτό υπόψη μας. Η πολιτισμική πολιτική έχει σήμερα μία τάση να μπορεί να δει το συσχετισμό παραγόντων που συμμετέχουν και μέσα στην κοινωνία και μέσα στις κοινότητες των χρηστών και στην παραγωγή και στη διανομή των προϊόντων. Δεν μπορούμε να αφαιρούμε όλα αυτά για να πηγαίνουμε μόνο στην παραγωγή, γιατί τότε χαθήκαμε, διότι υπάρχουν πολύ μεγάλα κεφάλαια, τα οποίο πέφτουν στην παραγωγή και θα είμαστε ηττημένοι.

Στην εμπορευματοποίηση, λοιπόν, συγκεκριμένα, τώρα, για το παρόν σχέδιο νόμου, έχουμε δύο μουσεία του ιδιωτικού τομέα, κοινωφελή ιδρύματα, αλλά, ας μη το κρύβουμε, είναι του ιδιωτικού τομέα, τα οποία αναθέτουν τη διαχείριση του μουσειακού τους πλούτου σε ένα φορέα του δημόσιου τομέα, υπό την εποπτεία του Υπουργείου Πολιτισμού. Επομένως, νομίζω ότι είμαστε σε μια ωραία σύνθεση πολύ πιο προχωρημένη από αυτά που ξέραμε στο παρόν. Είναι μια πλατφόρμα ισχυρή που κάνει ισχυρότατη άμυνα, αλλά έχει και την πρωτοβουλία των κινήσεων, για αυτό θέλουμε να έχει και μια διοίκηση-διαχείριση, η οποία πρέπει να είναι ισχυρή και αυτή.

Για τα ελληνικά δεδομένα, όντως, η Θεσσαλονίκη αυτή τη στιγμή είναι πρωτοπόρα και διευρύνει την έννοια του δημόσιου πολιτιστικού αγαθού, μέσα από αυτό τον τρόπο και όχι του κρατικού. Δεν ενισχύει τον κρατικισμό. Σε καμία περίπτωση δεν συρρικνώνει το εγχείρημα και επομένως, δεν μπορεί κανείς να μιλήσει για εμπορευματοποίηση, διότι το προϊόν που θα παράγει θα δίνεται στο δημόσιο χώρο με πολύ μεγάλες δυνατότητες. Άρα, και η εξεύρεση πόρων θα είναι ένα συν στα δημόσια χρήματα. Η ευρωστία η οικονομική είναι αυτή που θα δώσει την ανεξαρτησία στον φορέα. Επομένως, και αυτό είναι σημαντικό.

Όσον αφορά στην εκπροσώπηση φορέων, πιστεύω ότι ενδεχομένως θα πρέπει να δούμε στην κατ’ άρθρον συζήτηση κάποια συμμετοχή στην εφορεία, δεδομένου ότι αυτή είναι που έχει καλλιτεχνικό περιεχόμενο και όχι η διοίκηση. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Βαγενά.

ΑΝΝΑ ΒΑΓΕΝΑ: Κύριε Πρόεδρε, δεν πρόκειται για ερώτηση, μια συμπληρωματική διευκρίνιση, αν θέλετε, σχετικά με τις μη κερδοσκοπικές εταιρείες. Σωστά επεσήμανε η κυρία Υπουργός ότι δεν είναι ότι δεν πρέπει να παράγουν κέρδος, άλλωστε πρέπει να ξέρουμε όλοι ότι οι μη κερδοσκοπικές εταιρείες φορολογούνται κανονικά, όπως και οι εμπορικές εταιρείες. Άρα, έχουν όλη την ευθύνη των οικονομικών θεμάτων. Αποδίδουν φόρους στο κράτος.

ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής): Κυρίες και κύριοι ξεκινάμε το δεύτερο κύκλο των δευτερολογιών.

Το λόγο έχει ο κ. Τάκης.

ΑΝΔΡΕΑΣ ΤΑΚΗΣ (Πρόεδρος του Δ.Σ. του Κρατικού Μουσείου Σύγχρονης Τέχνης): Κύριε Πρόεδρε, να ευχαριστήσω όλους τους αγαπητούς κ.κ. βουλευτές, που μόλις μίλησαν, γιατί από όλους εισέπραξα, παρότι τις όποιες επιφυλάξεις, μία κατ’ αρχάς θετική στάση, μια εκτίμηση ότι εδώ ετοιμάζεται ένα εγχείρημα, το οποίο νομίζω σίγουρα στις προθέσεις, αλλά θέλω να πιστεύω και στην πράξη, θα αποδειχθεί εξαιρετικά χρήσιμο για την πολιτική πολιτισμού στη χώρα μας.

Θα απαντηθούν όλες οι συγκεκριμένες ερωτήσεις και από άλλους συναδέλφους μου από το Κρατικό Μουσείο. Εγώ, θα ήθελα να εστιάσω σε κάτι το οποίο είπε και η κυρία Υπουργός, αλλά ετέθη κατ’ επανάληψη και από τον κ. Ανδριανό και από την κυρία Κεφαλίδου.

Ας έχουμε στο μυαλό μας ξεκάθαρό, ότι η συνένωση αυτή των δυνάμεων και των λειτουργιών δεν είναι το αμυντικό μάζεμα σε ένα αμπρί μέσα στη δημοσιονομική καταιγίδα ή τη γεωπολιτική κρίση που μαίνεται ανά την υφήλιο. Δεν είναι μια αμυντική ενέργεια, όπου μοιράζουμε τη μιζέρια μας για να καλυφθούμε στα δύσκολα. Είναι μια πρωτοβουλιακή δυναμική κίνηση.

Αυτό δεν το λέω για να αποκρύψω ότι στους συμπαίκτες αυτού του παίγνιου της κοινωνίας των πολιτών με το Κράτος και το Δημόσιο υπήρχαν προβλήματα οικονομικά και βιωσιμότητας. Φυσικά, όμως όποιος αντιλαμβάνεται αυτό το εγχείρημα σαν μια εξαγορά προβληματικών επιχειρήσεων ή σαν μια διάσωση θέσεων απασχόλησης, νομίζω ότι σφάλει πάρα πολύ, διότι δεν αντιλαμβάνεται ακριβώς το στρατηγικό στοιχείο που και εγώ υπογράμμισα στην πρωτομιλία μου, ότι έχει σαν δυναμική λοκομοτίβα τη Συλλογή Κωστάκη, η οποία είναι μια ιστορική τύχη για τη χώρα μας, για τη Θεσσαλονίκη και το Κρατικό Μουσείο, ότι βρίσκεται αυτή τη στιγμή εκεί που είναι. Με λοκομοτίβα ακριβώς το αποδεδειγμένου δυναμισμού και εκρηκτικής σημασίας υλικό για την ιστορία της τέχνης παγκοσμίως, θεωρούμε ότι μπορούμε να τραβήξουμε μπροστά φορείς οι οποίοι αντιμετωπίζουν δυσκολίες, περισσότερο λόγω οργανωτικών ζητημάτων, παρά ποιότητας της υπηρεσίας που παρέχουν ή ικανότητας του προσωπικού και των διοικήσεων τους.

Αντιθέτως, αυτό που μας ενδιαφέρει είναι να συνδυάσουμε με ευφυή και ευέλικτο τρόπο, όσο και αν φαίνεται ότι η λέξη «ευέλικτο» είναι για κάποιους ταυτόσημη με την παγαποντιά ή το ξεπούλημα στα ιδιωτικά ή εθνικά ή διεθνή συμφέροντα. Αυτό ακριβώς επιδιώκουμε να κάνουμε, αντλώντας από την εμπειρία. Προφανώς, δεν ίδρυσε η χώρα μας και τα μουσεία μας το τροχό ή τα νέα μοντέλα διοίκησης πολιτιστικών οργανισμών. Χωρίς να προσκολλόμαστε σε οποιοδήποτε συγκεκριμένο μοντέλο, φροντίζουμε να χτίσουμε κάτι το οποίο θα μπορέσει να αρχίσει να παίρνει και την απόσταση από το - και για μένα προσωπικά - επαχθές και θλιβερό φαινόμενο του να είναι κάποιος μέλος διοίκησης δημόσιου οργανισμού, να σημαίνει ότι πρέπει να στήνει ουρά παρά ταις θύραις του εκάστοτε υπουργού, εκλιπαρώντας ως επαίτης για μια κρατική επιχορήγηση. Αυτό είναι κάτι το οποίο για ένα δημόσιο οργανισμό, θα πρέπει να βρει και ένα στήριγμα, όχι αποκλειστικά και μόνο στην προσδοκία μιας πάντα, ενδεχομένως, λειψής, στα πλαίσια της δημοσιονομικής κρίσης, επιχορήγησης, αλλά στην ευφυή εξεύρεση έντιμων και κυρίως ανοιχτών και δημόσια ελέγξιμων τρόπων οικονομικής εισροής.

Τέτοια, θεωρώ, για παράδειγμα, το να έχεις ένα εξαιρετικό πωλητήριο, σαν αυτό το οποίο ετοιμάζουμε, που είναι εξαιρετικά σημαντικό. Επειδή ακριβώς και η χορηγική εισροή είναι κάτι το οποίο, εφόσον συντρέχουν οι μηχανισμοί ελέγχου και διασφάλισής της υπέρ του δημοσίου συμφέροντος χορηγίας, δεν βλέπω για ποιο λόγο πρέπει να θλιβόμαστε για το γεγονός, όπως, καλή ώρα, στην εξαιρετική επανέκθεση της Συλλογής Κωστάκη αυτό το καλοκαίρι, με την οικονομική και χορηγική συνδρομή δύο μεγάλων ιδρυμάτων πολιτισμού από τη Ρωσία. Κατάφερε, αφενός για το Μουσείο, να αναδιαρθρώσει τους φυσικούς του χώρους και αφετέρου δε, η πόλη ολόκληρη, χιλιάδες επισκέπτες, αλλά και από όλη τη χώρα και από το εξωτερικό πρωτοφανείς αριθμοί, να απολαύσουν δωρεάν, κατά κύριο λόγο, αυτό το υλικό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Τσαντσάνογλου.

ΜΑΡΙΑ ΤΣΑΝΤΣΑΝΟΓΛΟΥ (Καλλιτεχνική Διευθύντρια του Κ.Μ.Σ.Τ.): Ευχαριστώ πολύ και για όλα αυτά που ακούστηκαν και για τις παρατηρήσεις. Πιστεύω και εγώ ότι όλα μπορούν να απαντηθούν, γιατί εξάλλου, είναι πράγματα τα οποία επί δύο χρόνια τα συζητούσαμε και προσπαθήσαμε να δώσουμε τις καλύτερες δυνατές λύσεις, ώστε να υπάρχει ένα διοικητικό σχήμα σε αυτόν τον νέο οργανισμό, που να είναι ευέλικτο και να μπορεί να λειτουργήσει.

Θα απαντήσω στις ερωτήσεις του κ. Ανδριανού, σχετικά με το θέμα της βιωσιμότητας, λέγοντας ότι παράλληλα με την προετοιμασία του νομοσχεδίου, οι φορείς ξεκινήσαμε τη συζήτηση για αυτό το μοντέλο βιωσιμότητας, για αυτή τη μελέτη βιωσιμότητας του νέου οργανισμού. Προφανώς, δεν την καταθέσαμε, αλλά αυτό δε σημαίνει ότι δεν έχει γίνει δουλειά. Έχει γίνει αρκετή δουλειά βάσει των πινάκων εσόδων-εξόδων και αναγκών των φορέων κατά το έτος 2016. Προφανώς, όταν ολοκληρωθεί με το καλό ο νόμος και υπάρχει γενικός διευθυντής, θα προχωρήσει κανονικά μαζί με τον εσωτερικό κανονισμό.

Υπάρχει γνώση των αναγκαίων λειτουργικών εξόδων του οργανισμού. Υπάρχει μέριμνα για την κάλυψή τους από την τακτική επιχορήγηση του Υπουργείου Πολιτισμού, όπως ανέφερε η κυρία Υπουργός και είναι ένας από τους βασικούς στόχους του γενικού διευθυντή, που θα προκύψει από τη διεθνή διαγωνιστική διαδικασία, αυτή η κατάρτιση σχεδίου ανάπτυξης, ενώ θα προβλέπεται και σχετικό τμήμα ανάπτυξης στον νέο οργανισμό που θα κατατεθεί, ακολουθώντας με αυτόν τον τρόπο τα επιτυχημένα παραδείγματα του εξωτερικού, γιατί πιστεύω και εγώ ότι έχουμε πλέον την ωριμότητα να επιδιώκουμε την οικονομική ευρωστία του οργανισμού μας και να μπορούμε να αποδώσουμε στην κοινωνία αυτό το επιπλέον κέρδος από την τακτική επιχορήγηση.

Είναι άξιο λόγου ότι το 2017 και εν μέσω κρίσης, κατορθώσαμε να έχουμε- και αναφέρομαι στη δική μου εμπειρία - τα υψηλότερα ίδια έσοδα που είχαμε ως Μουσείο από την ίδρυσή του, από το 1997. Δεν μιλάω για την επιχορήγηση. Η επιχορήγηση ήταν πάρα πολύ μικρότερη. Μιλάω για τα ίδια έσοδα, τα οποία δεν προέρχονταν τόσο από το πωλητήριο, κάτι που θα προσπαθήσουμε να αναπτύξουμε, αλλά προέρχονταν από την επισκεψιμότητα. Θεωρούμε ότι το ποσό του 1,2 εκατομμυρίων ευρώ, που είναι το άθροισμα περίπου των επιχορηγήσεων που δίνονται σήμερα στους φορείς μας, αρκεί αυτήν τη στιγμή για να καλύψει τις λειτουργικές ανάγκες του οργανισμού και κυρίως τη μισθοδοσία, αλλά και τις άλλες λειτουργικές ανάγκες.

Τα υπόλοιπα έσοδα θα καλυφθούν βάσει σχεδίου ανάπτυξης από εισιτήρια, πωλήσεις, δανεισμούς έργων, καφέ, δωρεές και προγράμματα, όπως γίνεται με όλα τα μουσεία της Ευρώπης, τα οποία δεν επαναπαύονται στα κρατικά χρήματα. Αυτό δε σημαίνει ότι τα μουσεία εμπορευματοποιούν την τέχνη. Αντίθετα, στοχεύουν με αυτόν τον τρόπο σε αύξηση της επισκεψιμότητας, της κινητικότητας της τέχνης, της δικτύωσης και λοιπά.

Όσον αφορά σε αυτόν τον ακατανόητο αλγόριθμο, μπορεί σε κάποιον που δεν έχει εμπειρία από αλγόριθμους να μοιάζει ακατανόητος, όμως στην πράξη η συγκεκριμένη μέθοδος προέκυψε μετά από αναλυτική επεξεργασία, προκειμένου να είναι διασφαλισμένη η δίκαιη κατανομή των ποσών στους φορείς που απαρτίζουν το MOMUS, μετά από την αφαίρεση των λειτουργικών εξόδων, όπως είπε η κυρία Υπουργός. Έτσι, τα πρώτα τρία χρόνια η κατανομή των ποσών για διοργανώσεις θα γίνεται βάσει ποσόστωσης και στη συνέχεια θα εφαρμοστεί αυτός ο αλγόριθμος, ο οποίος θα λαμβάνει υπόψη τις ανάγκες του κάθε μουσείου, θα δικαιολογεί την περίπτωση μικρού περιθωρίου λάθους και δεν θα αιτιολογεί μεγάλες αποκλίσεις.

Έγιναν ασκήσεις επί χάρτου, ώστε να γίνει κατανοητός και σε μας αυτός ο αλγόριθμος και τον έχουμε καταλάβει. Βασίζεται σε ένα πολύ απλό σύστημα υπολογισμών, το οποίο μπορούμε με την πρώτη ευκαιρία να σας το δείξουμε. Επίσης, είμαστε ο πρώτος φορέας στην Ελλάδα που θα λειτουργεί με αυτόν τον τρόπο, με ένα σύστημα όπως οι φορείς του εξωτερικού. Είναι κάτι δοκιμασμένο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Καλωσορίζουμε και τη Γενική Γραμματέα του Υπουργείου Πολιτισμού, κυρία Βλαζάκη.

Το λόγο έχει η κυρία Τσιάρα.

ΣΥΡΑΓΩ ΤΣΙΑΡΑ (Προϊσταμένη του Κέντρου Σύγχρονης Τέχνης Θεσσαλονίκης): Σας ευχαριστώ πολύ, κύριε Πρόεδρε. Εγώ θα ήθελα να απαντήσω, όσο είναι δυνατόν, σε κάποια ερωτήματα που τέθηκαν και παρατηρήσεις, σε σχέση με το αν υπάρχει μελέτη, αν έχουμε συζητήσει, αν είμαστε έτοιμοι να αντιμετωπίσουμε το μέλλον με ένα κοινό όραμα και κοινές στοχεύσεις και αν έχουμε κάνει σχέδια για τη διάχυση των δράσεών μας στην περιφέρεια, στην επαρχία και εκτός Ελλάδος. Αυτό έχει συμβεί και συμβαίνει στην πράξη. Όπως είπε ο κ. Ανδριανός, η ίδια η ζωή έδωσε απαντήσεις σε αυτό το ερώτημα, από τον τρόπο που λειτουργήσαμε τα τελευταία χρόνια εν μέσω κρίσης, επινοώντας εναλλακτικούς τρόπους συνένωσης των δυνάμεών μας και δραστηριότητες.

Αυτή τη στιγμή που μιλάμε, αυτό είναι κάτι που συμβαίνει όλα τα χρόνια της δραστηριότητάς του Κρατικού Μουσείου Σύγχρονης Τέχνης, αλλά έχει ενταθεί τα τελευταία. Στη Δημοτική Πινακοθήκη Λάρισας υπάρχει μια έκθεση, παραγωγή του μουσείου μας, που ξεκίνησε από τη Θεσσαλονίκη, πήγε στην Ανώτατη Σχολή Καλών Τεχνών Αθηνών και μετά μετακινήθηκε στη Δημοτική Πινακοθήκη Λάρισας, στο «Μουσείο Κατσίγρα», που αναφέρεται στη μνήμη της Οκτωβριανής επανάστασης. Αυτό είναι ένα μικρό παράδειγμα. Την επόμενη εβδομάδα εγκαινιάζουμε μια πολύ μεγάλη έκθεση στην Κωνσταντινούπολη, με έργα της «Συλλογής Κωστάκη».

Το ζήτημα αυτό του οραματισμού και το κατά πόσον ενώνουμε τις δυνάμεις μας για να προχωρήσουμε στο μέλλον, είναι ότι η ίδια η καθημερινή μας δραστηριότητα μας οδήγησε σε αυτή την πρακτική - στρατηγική. Όταν λέγαμε πριν για συνδιαχείριση πολιτισμικού κεφαλαίου είναι, πραγματικά, κάτι που το μάθαμε στην πράξη και έτσι καταλάβαμε ότι είναι μονόδρομος προς το μέλλον.

Υπάρχουν οράματα, λοιπό, υπάρχουν πάρα πολλά σχέδια για κοινές δράσεις σε όλη την ελληνική περιφέρεια. Αυτό που νομίζω ότι δεν είναι ακόμη αρκετά ώριμο και ενδεχομένως, θα ήταν μια πρόταση για το μέλλον, θα ήταν να κάνουμε περισσότερες κοινές δράσεις με το αντίστοιχο, κατά κάποιο τρόπο, Εθνικό Μουσείο Σύγχρονης Τέχνης Αθηνών. Αυτό είναι στη λογική της ανταλλαγής συλλογών και της διοργάνωσης κοινών εκθέσεων. Θα μπορούσε να συμβεί διότι Η Θεσσαλονίκη, λόγω των … (δεν ακούγεται), όπως ειπώθηκε νωρίτερα και λόγω της Μπιενάλε, που βλέπουμε από κοινού όλο το κτιριακό δυναμικό και το πολιτισμικό απόθεμα της πόλης, έχει αυτού του είδους την εμπειρία στις συνέργειες.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):

Να υπογραμμίσω το κλειδί που αποτελεί η «Συλλογή Κωστάκη» για να ξεκλειδώσει κανείς πλευρές της σύγχρονης τέχνης που ενδεχομένως, δεν τις έχει παραλάβει η ελληνική εικαστική σκηνή του μορφοκρατικού, τουλάχιστον, μοντέρνου.

Η κ. Μισιρλόγλου, έχει το λόγο.

ΘΕΟΚΤΙΣΤΗ ΜΙΣΙΡΛΟΓΛΟΥ (Διευθύντρια του Σωματείου του Μακεδονικού Κέντρου Σύγχρονης Τέχνης): Καλησπέρα σας και ευχαριστώ πολύ.

Αξιότιμε κύριε πρόεδρε, μέλη της της Επιτροπής και αγαπητοί συνάδελφοι των μουσείων, θέλω και εγώ με τη σειρά μου να σας ευχαριστήσω για την ολοκλήρωση αυτού του νομοσχεδίου, στην τελική του αυτή μορφή, για το οποίο δούλεψαν πάρα πολύ οι διοικήσεις των δύο μουσείων και πολλοί άλλοι.

Όντως, με αυτήν την τελική μορφή προδιαγράφεται και ένα ευοίωνο και δυναμικό μέλλον για τις εικαστικές τέχνες. Τα δύο μουσεία που συνενώνονται μαζί με τα τμήματά τους, βρίσκονται σε ένα πάρα πολύ καλό σημείο, αυτή τη στιγμή.

Θα μιλήσω λίγο ειδικότερα για το Μακεδονικό Μουσείο, το οποίο, ύστερα από τρία πολύ δύσκολα χρόνια, έκανε τρεις μεγάλες εκθεσιακές παραγωγές που άφησαν σημαντικά ίχνη και σήμερα, η τελευταία του που τώρα τρέχει, έχει γίνει αποδεκτή σε ένα εξαιρετικό κλίμα και μέσα σε έξι ημέρες λειτουργίας έχει δημιουργηθεί ένα τεράστιο ρεκόρ επισκεψιμότητας.

Το λέω αυτό γιατί αυτή η στιγμή δεν πρέπει να χαθεί. Είναι ένα momentum πάρα πολύ σημαντικό για τα μουσεία και γι' αυτό θεωρώ σκόπιμο ότι αμέσως μετά την ψήφιση του νομοσχεδίου, πρέπει να ξεκινήσουν πάρα πολύ γρήγορα οι διαδικασίες που προβλέπονται και οι οποίες είναι απαιτητικές και αναγκαστικά χρονοβόρες, γιατί είναι σημαντικά τα θέματα. Η ενοποίηση των συλλογών, η αναταξινόμησή τους, η μηχανογραφική ενοποίηση και αναδιάρθρωση των ψηφιακών και μη λειτουργιών, όσο και η νέα ταυτότητα του φορέα και των επιμέρους τμημάτων του, είναι κρίσιμα θέματα που θα κληθούμε να αντιμετωπίσουμε πολύ σύντομα, για να βάλουμε τις τεχνικές βάσεις του εγχειρήματος και να μπορεί να προχωρήσει.

Θα σταθώ μόνο σε ένα σημείο, παρόλο που δεν είχα την πρόθεση, το οποίο έβαλε ήδη χθες, με την επιστολή του προς την Επιτροπή, ο κ. Ντένης Ζαχαρόπουλος, τέως Καλλιτεχνικός Διευθυντής του Μακεδονικού Μουσείου Σύγχρονης Τέχνης και σύνεδρο μέλος του Δ.Σ. των μουσείων, ο οποίος έχει συνεισφέρει πάρα πολλά στο Μακεδονικό και στην συνένωση την ίδια.

Το θέμα αφορά τις διευθυντικές θέσεις του νέου φορέα στο μεταβατικό στάδιο, πριν την προκήρυξη διαγωνισμού, όπου προβλέπονται. Δίνεται στο νομοσχέδιο, με την παρούσα μορφή, ένα μεταβατικό τρίμηνο και εκεί τις διευθύνσεις αναλαμβάνουν τα δύο διευθυντικά στελέχη μόνο του Κρατικού Μουσείου Σύγχρονης Τέχνης και κανένα του Μακεδονικού.

Ειδικά για την διεύθυνση της σύγχρονης τέχνης, το Μακεδονικό Μουσείο Σύγχρονης Τέχνης είναι αυτό που εισφέρει το μεγαλύτερο κομμάτι των συλλογών. Βεβαίως, αυτό που προβλέπεται τώρα στο νομοσχέδιο είναι πολύ λογικό, γιατί έγινε στη φάση, όπου το προσωπικό του Μακεδονικού δεν ήταν στον ορίζοντα του νομοσχεδίου. Όμως, τώρα, είναι πολύ δυναμικά παρών, ξέρει πάρα πολύ καλά τα θέματα των συλλογών και όλα τα θέματα λειτουργίας του Μακεδονικού Μουσείου. Με αυτή την έννοια, θα ήταν σκόπιμο, για την αποδοτικότερη λειτουργία του νέου φορέα, ειδικά σε αυτό το πολύ κρίσιμο μεταβατικό διάστημα που πρέπει να κινηθούμε γρήγορα, να ανατεθεί η διεύθυνση στο Μακεδονικό Μουσείο Σύγχρονης Τέχνης. Αυτό το θέτω υπόψη σας ώστε να εξεταστεί. Πέραν αυτού, όλοι δεσμευόμαστε, έτσι και αλλιώς, ότι θα κάνουμε ό,τι περνάει από το χέρι μας για την επιτυχία αυτού του νέου εγχειρήματος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):

Η κ. Παπασάββα, έχει το λόγο.

ΜΑΡΙΚΑ ΠΑΠΑΣΑΒΒΑ ( Γενική Γραμματέας του Δ.Σ. του Μουσείου Σύγχρονης Τέχνης «Άλεξ Μυλωνάς»): Θα απαντήσω στα δύο βασικότερα ερωτήματα που έχουν τεθεί από πλευράς των Βουλευτών, με πρώτο το θέμα της βιωσιμότητας.

Η πρωτοτυπία του νομοσχεδίου και εκεί εδράζεται το όλο εγχείρημα και η επιτυχία που προσδοκούμε να έχει, είναι η μη κατάργηση των επιμέρους ιδρυμάτων. Τα ιδρύματα διατηρούν την αυτοτέλειά τους και συνεχίζουν το έργο τους, ελέγχοντας τις δράσεις που αφορούν τη λειτουργία του ενιαίου οργανισμού στο καθένα από τα κτίρια και τις συλλογές που παραχωρούν στον οργανισμό αυτό.

Τα ιδρύματα είναι παρόντα και τα διοικητικά τους συμβούλια, επίσης το ίδιο, σε έναν εξέχοντος δημοκρατικό ρόλο ελέγχου της τήρησης των συμφωνηθέντων. Αυτό είναι και η κύρια πρωτοτυπία του εγχειρήματος, η οποία εξασφαλίζει και τη βιωσιμότητα.

Όσον αφορά τη χρηματοδότηση και τον αλγόριθμο, ο οποίος ποτέ δεν στάθηκε πρόκριμα για τη λήψη της απόφασης, τουλάχιστον για τη συμμετοχή του « Άλεξ Μυλωνάς» στο όλο εγχείρημα. Η απόφαση για τη συμμετοχή του «Άλεξ Μυλωνάς» στο όλο εγχείρημα προκλήθηκε από την ανάγκη επιβίωσης του ίδιου του ιδρύματος, για να δοθεί μια ώθηση, μια νέα ματιά, μέσω της διεύρυνσης. Ας μη γελιόμαστε, ποιες δράσεις θα μπορούσε να στηρίξει το «Άλεξ Μυλωνάς» από μόνο του και ποιες δράσεις καλείται να στηρίξει αυτή τη στιγμή;

Η επισκεψιμότητα ήταν και είναι ένα ζητούμενο ενός μουσείου. Δεν υπάρχει μουσείο χωρίς επισκεψιμότητα. Είναι σχήμα οξύμωρο να υπάρχει ένα μουσείο που δεν δέχεται επισκέψεις. Το επίτευγμα για το «Άλεξ Μυλωνάς» θα έχει εκπληρωθεί όταν ανοίξει το ίδρυμα τις πύλες του σε νέους επισκέπτες.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Παπαϊωάννου, έχει το λόγο.

ΗΡΑΚΛΗΣ ΠΑΠΑΪΩΑΝΝΟΥ (Διευθυντής του Μουσείου Φωτογραφίας Θεσσαλονίκης): Θα ήθελα κι εγώ, με τη σειρά μου, να επισημάνω ότι κάθε πρόταση ή σκέψη που ακούγεται σε αυτήν την αίθουσα για τη βελτίωση του νομοσχεδίου, θεωρώ ότι είναι σημαντικό να ακουστεί, ειδικά, όταν αφορά τη λειτουργικότητα και τη βιωσιμότητα.

Νομίζω ότι αυτά που ακούστηκαν σχετικά με τις προβλέψεις του νόμου είναι σημαντικά, αλλά αυτό δεν σημαίνει ότι δεν είναι δυνατόν να ακουστούν περισσότερες σκέψεις και προβληματισμοί.

Σχετικά με το όραμα αυτού του μουσείου, έχω την εντύπωση ότι οι συμμετέχοντες, έχοντας επίγνωση και των μεγάλων δυσκολιών που ασφαλώς θα υπάρξουν στην αρχή, αντιλαμβάνονται ότι δεν μπορεί να είναι διαφορετικό από την προαγωγή των εικαστικών τεχνών στη Θεσσαλονίκη, στη χώρα και εκτός των συνόρων και ιδιαίτερα της ελληνικής σύγχρονης τέχνης, την προαγωγή της τέχνης με έναν τρόπο ο οποίος θα είναι προσβάσιμος, επίσης, στο μεγαλύτερο μέρος της κοινωνίας, κάτι που απασχολεί όλους μας ξεχωριστά και από κοινού. Αυτές είναι σκέψεις και προβληματισμοί, τους οποίους μοιραζόμαστε.

Ορισμένες επιμέρους σκέψεις, σχετικά με το όραμα της Διεύθυνσης Μουσείου Φωτογραφίας, θα αναπτύξει και ο Πρόεδρος στη συνέχεια. Θα ήθελα, όμως να απαντήσω και σε ένα ερώτημα και σε έναν προβληματισμό που έδωσε ο κ. Ανδριανός, Εισηγητής της Ν.Δ., σχετικά με την δυνατότητα, ίσως πιθανότητα συμπίεσης της Διεύθυνσης Μουσείου Φωτογραφίας, εξαιτίας της συμμετοχής του σε ένα ευρύτερο σχήμα.

Η φωτογραφία είναι μια τέχνη η οποία ιστορικά παραγκωνίστηκε για πάρα πολύ μεγάλο διάστημα. Άργησε πάρα πολύ να αναγνωριστεί - δεν είναι τώρα η στιγμή να κάνω ιστορική αναδρομή, αλλά μια επισήμανση μόνο η οποία είναι χρήσιμη - και αυτό την οδήγησε στη δημιουργία θεσμών στους οποίους μπορούσε πραγματικά να επιχειρήσει να προάγει τη φωτογραφική τέχνη. Κάπως έτσι δημιουργήθηκαν σε πολλές χώρες του κόσμου μουσεία φωτογραφίας, φεστιβάλ φωτογραφίας, στα οποία η τέχνη αυτή άνθισε. Στα τελευταία είκοσι χρόνια, διεθνώς και όχι μόνο στην Ελλάδα, η φωτογραφία συμμετέχει πλέον σε όλες τις σύγχρονες συλλογές, σε όλα τα σύγχρονα μουσεία και ιστορικά μουσεία τέχνης. Έχει αναγνωρισθεί πλήρως ως ακαδημαϊκή έδρα μελέτης και έχω την εντύπωση ότι, αν κάποτε ο απομονωτισμός της ήταν ενδεχομένως ένας τρόπος για να κρατηθεί στη ζωή και να συνεχίσει να εργάζεται δημιουργικά, ένας τέτοιος απομονωτισμός στις σημερινές συνθήκες θα ήταν ίσως περισσότερο βλαπτικός πάρα ωφέλιμος. Νομίζω πως δεν έχει τίποτα να φοβηθεί από έναν ισότιμο διάλογο με τις υπόλοιπες εικαστικές τέχνες, που ούτως ή άλλως γίνεται στο επίπεδο των καλλιτεχνών και όχι μόνο των Μουσείων.

ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής): Το λόγο έχει ο κ. Μανώλης Μαραγκούλης, Πρόεδρος της Εφορείας Μουσείου Φωτογραφίας Θεσσαλονίκης.

ΜΑΝΩΛΗΣ ΜΑΡΑΓΚΟΥΛΗΣ (Πρόεδρος Εφορείας Μουσείου Φωτογραφίας Θεσσαλονίκης): Εγώ θα ήθελα λίγο να προσδιορίσω κάποια ζητήματα που έθεσε η Εισηγήτρια του ΣΥΡΙΖΑ, κυρία Σάλταρη και που πάλι αφορούν το Μουσείο Φωτογραφίας. Αναφέρθηκε για τις προοπτικές και τις σκέψεις των Μουσείων, σχετικά με τη διάδοσή τους τόσο στο εσωτερικό, όσο και στο εξωτερικό. Στο πλαίσιο αυτό, το Μουσείο Φωτογραφίας εδώ και ένα χρόνο έχει υποβάλει αίτημα στο ΕΚΕΤΑ του Υπουργείου Εθνικής Παιδείας, Έρευνας και Θρησκευμάτων για την ψηφιοποίηση των συλλογών του, αλλά και των Εκθέσεων που τρέχουν, ώστε να δοθεί η δυνατότητα πάρα πολύ εύκολα να μεταβαίνουν αυτά στην επαρχία, αλλά και σε ειδικότερες ομάδες ανθρώπων είτε είναι σχολεία είτε είναι και ηλικιωμένοι και ταυτόχρονα να έχει τη δυνατότητα αυτό να περάσει και στο επίπεδο της μορφωτικής διαδικασίας στην πρωτοβάθμια και στη δευτεροβάθμια εκπαίδευση, ακόμα. Ακόμα και με έναν τρόπο τακτικών, ίσως, διαλέξεων ανθρώπων της φωτογραφίας, που θα προτείνεται από το Μουσείο, δεδομένου ότι έχει, ήδη, και καλλιτεχνική επιτροπή το Μουσείο. Δηλαδή, για όλες του τις Εκθέσεις συμβουλεύεται μια καλλιτεχνική, επιστημονική επιτροπή αναγνωρισμένων φωτογράφων, τόσο της Ελλάδας όσο και του εξωτερικού.

Το δεύτερο, επίσης, πολύ σημαντικό αίτημα είναι - και εδώ θα ήθελα, μιας και βρίσκεται και η Γενική Γραμματέας του Υπουργείου Πολιτισμού και Αθλητισμού να το υποστηρίξει στο Υπουργείο- ότι ζητούμε μια γενναία επιχορήγηση για την ανασύσταση της Συλλογής από το πρόγραμμα δημοσίων επενδύσεων. Αυτό είναι ζωτικότατο ζήτημα. Είναι σε μια προοπτική τετραετίας, θα δημιουργηθεί και σχετικός κόμβος, ώστε όλοι οι ενδιαφερόμενοι να έχουν πρόσβαση, αλλά ταυτόχρονα για να μπορέσει το Μουσείο να ανασυστήσει εκείνα που χάθηκαν στην πυρκαγιά του 2012 και πέραν τούτου.

Σχετικά με την εξωστρέφεια, σημειώνω το εξής, ότι η πρώτη Έκθεση που έκανε η παρούσα Διεύθυνση και Διοίκηση, το 2016, ήταν η φωτογραφική απεικόνιση των προσφυγικών ροών στην Ελλάδα. Μια σημαντικότατη Έκθεση, όπου αναδείχθηκε το έργο 135 Ελλήνων φωτορεπόρτερ. Αυτή η Έκθεση σε λίγο καιρό ταξιδεύει στην Αδελαϊδα, πέραν των γνωστών λίγο έως πολύ ευρωπαϊκών και τα λοιπά συνόρων, διηπειρωτικό πέρασμα. Ταυτόχρονα το Μουσείο συμμετέχει τακτικά σε πάρα πολλά Φεστιβάλ Φωτογραφίας άλλων χωρών. Τελευταία στο πλαίσιο της συνεργασίας με όλα τα Φεστιβάλ Φωτογραφίας που γίνονται στην Ελλάδα, έδωσε βήμα στο πλαίσιο της φωτομπιενάλε που τρέχει αυτό το διάστημα. Δηλαδή έκανες και την Αθήνα και τα Ιωάννινα και τα Κύθηρα που συμμετέχουν με δικές τους Εκθέσεις. Αυτά τα πολύ λίγα ήθελα να σημειώσω.

ΔΗΜΗΤΡΙΟΣ ΣΕΒΑΣΤΑΚΗΣ(Πρόεδρος της Επιτροπής): Το λόγο έχει η Πρόεδρος του Δ.Σ. του Επιμελητηρίου Εικαστικών Τεχνών Ελλάδος, κυρία Εύα Μελά.

ΕΥΑ ΜΕΛΑ (Πρόεδρος του Δ.Σ. του Επιμελητηρίου Εικαστικών Τεχνών Ελλάδος): Κύριοι Βουλευτές, κυρίες και κύριοι.

Πραγματικά, όταν ακούμε να μιλάνε για τη σύγχρονη τέχνη, πολλές φορές εμείς οι ίδιοι οι καλλιτέχνες αισθανόμαστε σαν να είμαστε αντικείμενα εκείνης της παλιάς διαφήμισης που έλεγε για κάποια πολυκαταστήματα «διαλέγουν πριν από εσάς για εσάς» και γιατί το λέω αυτό; Γιατί το θέμα δεν είναι για εμάς, αν ενώνονται τα Μουσεία αυτά, τα πολύ σεβαστά στο έργο που έχουν παράξει, με το Κρατικό Μουσείο Σύγχρονης Τέχνης, αλλά κυρίως ο προσανατολισμός και η δομή του νέου Οργανισμού, όπου εισάγει, κατά την άποψή μας, ιδιωτικά συμφέροντα στη νομή της δημόσιας πολιτιστικής περιουσίας, και μην το βλέπετε στενά οικονομικά. Αυτό φαίνεται και από την περιγραφή στο σχέδιο νόμου των οργάνων του νέου σχήματος, όπου μπορεί να είναι πρόσωπα που εξυπηρετούν κάθε είδους συμφέροντα, ενώ λείπουν εκείνοι οι οποίοι παράγουν και την τέχνη και την θεωρία της και την επιστήμη της. Μάλιστα έχει και ρυθμίσεις, όπου επιτρέπουν σε αυτούς που δωρίζουν έργα ή συλλογές ή υποδομές να έχουν άποψη για ζητήματα του Μουσείου, αφού τους επιτρέπει την παρουσία κάτω από ορισμένες διαδικασίες και σε συγκεκριμένα σχήματα και όργανα. Άρα, λοιπόν, ποιος ορίζει τι είναι τέχνη στον νέο Οργανισμό, τι ακριβώς θα στηρίζεται οικονομικά, τι θα προωθείται.

Σε άλλες συνθήκες θα λέγαμε ότι, τουλάχιστον κατά τη δικιά μας άποψη και τηρώντας τα αυτονόητα, ένας τέτοιος Οργανισμός θα έπρεπε να είναι συλλογικό καθήκον των εικαστικών καλλιτεχνών και των επιστημόνων που εμπλέκονται στην καλλιτεχνική δημιουργία, ανάλυση, έρευνα και ανάδειξή της. Και βεβαίως, και εδώ να τονίσω για το Επιμελητήριο Εικαστικών Τεχνών Ελλάδος, που θεωρούμε την τέχνη κοινωνικό αγαθό, είναι πρώτιστο θέμα η παροχή στον Οργανισμό αυτό των υλικών πόρων, που θα στηρίζουν κάθε προσπάθεια κατανόησης και ερμηνείας των νόμων της καλλιτεχνικής δημιουργίας, στην κατεύθυνση της ενίσχυσης της κοινωνικής της λειτουργίας.

Φοβάμαι ότι ανοίγει ένα πεδίο δράσης λαμπρό, για κάθε είδους μεσάζοντες στο χώρο αυτό με τον νέο Οργανισμό. Θα αναφέρω μόνο ένα κομμάτι που λέει: «Ο Γενικός Διευθυντής μετά από εισήγηση Καλλιτεχνικής Επιτροπής μπορεί να ορίσει Σύμβουλο για εικαστικά θέματα και εκτός Μουσείου, να ανατίθεται ο συντονισμός της λειτουργίας των δραστηριοτήτων κλειστού ομίλου ή λέσχες δωρητών του Οργανισμού». Λέω, λοιπόν, θεωρώ φυσικό το ότι αφαιρέθηκε το Επιμελητήριο Εικαστικών Τεχνών από την πρόβλεψη που είχε κάνει το πρώτο σχέδιο που είχε αναρτηθεί, γιατί πράγματι η συλλογική φωνή των καλλιτεχνών δεν θα χώραγε σε ένα τέτοιο Μουσείο, όπως αυτό προλειαίνεται, και το λέμε με μεγάλη μας λύπη. Έχει μπει στο τραπέζι ξεκάθαρα, ποιος είναι ο ρόλος των εικαστικών καλλιτεχνών στη διαδικασία προβολής, προώθησης, διακίνησης των έργων τέχνης. Είναι χαρακτηριστικό, λοιπόν, ότι ο νέος Οργανισμός υιοθετεί δομές, όπου άλλοι αποφασίζουν για όλα.

Ακόμα και για το θεωρητικό κομμάτι, τι εννοούμε σύγχρονη τέχνη, που δεν εννοεί η σύγχρονη αντίληψη, όπως κυριαρχεί και διαφαίνεται από το σχέδιο νόμου, την τέχνη σε ενεστώτα χρόνο, αλλά με μια μονομέρεια, μια συγκεκριμένη κατεύθυνση στο χώρο των τεχνών. Αυτό για εμάς βάζει ζητήματα. Το τι θα βλέπει και το τι θα γεύεται ο κόσμος ως σύγχρονη τέχνη, θα την αποφασίζουν άλλοι παράγοντες και όχι οι καλλιτέχνες.

Κλείνοντας, λοιπόν, θεωρούμε ότι θα έπρεπε να υπάρχει μια άλλη φιλοσοφία που να διαπερνά έναν τέτοιο οργανισμό. Ένα μουσείο σύγχρονης τέχνης για εμάς, δεν μπορεί να είναι σαν όλα τα άλλα μουσεία και κακώς, κατά τη γνώμη μου, αλλά ιδιωτικά μουσεία ή μουσεία που είναι στο χώρο της Ευρώπης παρουσιάζονται ως πρότυπο. Ούτε μας βρίσκει σύμφωνους η προσέγγιση, σε σχέση με το θέμα της σύγχρονης τέχνης. Ο οργανισμός, για εμάς, θα όφειλε να είναι ένα επιστημονικό ίδρυμα, προσβάσιμο από το σύνολο των δημιουργών, ένα επιστημονικό εργαστήριο σύγχρονης δημιουργίας, χωρίς αποκλεισμούς, που συνδιαλέγεται ανοιχτά με την επιστήμη της αισθητικής. Αυτό θα σήμαινε και επί του πρακτέου ότι, το τι ακριβώς παρουσιάζεται δεν το αποφασίζουν κάποιοι «ειδήμονες», αλλά γίνονται διαγωνισμοί, ανοικτές προσκλήσεις και στις επιτροπές, βεβαίως, μετέχει και η συλλογική οργάνωση των εικαστικών καλλιτεχνών, που παρόλο ότι διαφωνεί ο κ. Διβάρης, θα του θυμίσω ότι έχει πολύ ασθενή μνήμη, σε σχέση με τα προβλήματα που αντιμετωπίστηκαν στη Θεσσαλονίκη από τα μουσεία. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ την κυρία Μελά. Τον λόγο έχει ο κ. Διβάρης, Καθηγητής του Τμήματος Εικαστικών Τεχνών και μέλος του Δ.Σ. του Κρατικού Μουσείου Σύγχρονης Τέχνης.

ΓΕΩΡΓΙΟΣ ΔΙΒΑΡΗΣ (Καθηγητής του Τμήματος Εικαστικών Τεχνών και μέλος του Δ.Σ. του Κρατικού Μουσείου Σύγχρονης Τέχνης): Ο οποίος έχει ασθενή μνήμη, αλλά δεν μας είπε ποια είναι αυτή.

Θα ήθελα να ξεκινήσω από το τελευταίο θέμα. Το Επιμελητήριο, όλο αυτό το διάστημα, είχε έναν εκπρόσωπο στο Διοικητικό Συμβούλιο που δεν μετείχε ποτέ στις συζητήσεις για το νομοσχέδιο και μάθαμε τις θέσεις του Επιμελητηρίου τώρα τελευταία, πριν από δέκα μέρες. Εκτός αυτού, ήθελα να πω τα εξής. Το Επιμελητήριο ανήκει στο Υπουργείο Πολιτισμού, δεν είναι συνδικαλιστικός φορέας. Αυτό σημαίνει ότι έχει ένα ρόλο. Τον παίζει αυτό το ρόλο; Αυτά είναι ζητήματα που μας έχουν απασχολήσει. Θα ήθελα πάρα πολύ να είναι εκπρόσωπος του Επιμελητηρίου μέσα, αρκεί να παίζει το ρόλο του, γιατί εδώ βλέπουμε ότι το Επιμελητήριο, εδώ και δεκαετίες, εφαρμόζει κάποιες απόψεις, οι οποίες δεν ξέρω αν είναι του συνόλου των καλλιτεχνών. Θεωρείται, δηλαδή, ότι όλοι οι καλλιτέχνες είναι εναντίον της Ε.Ε. και δεν ξέρω τι άλλο; Αυτά, ως προς το Επιμελητήριο.

Θα ήθελα να μιλήσω και για αυτό που μου είπε ο εκπρόσωπος της Ν.Δ.. Δεν μηδενίζω καθόλου το παρελθόν. Θεωρώ ότι έχουν γίνει πάρα πολλά πράγματα στη Θεσσαλονίκη, ειδικά μετά τη μεταπολίτευση και στη δεκαετία του 1990 και του 2000. Εγώ αναφέρθηκα στην κρίση και εκεί, προφανώς, υπάρχουν διαφορές απόψεων για το πως αντιμετωπίζεται η κρίση. Μάλιστα, όταν είδα τα μουσεία από κοντά και έτυχε να είμαι στο Διοικητικό Συμβούλιο, είδα ότι υπήρχαν εκπαιδευτικά προγράμματα, πολιτιστικές πολιτικές που είχαν, ήδη, διαμορφωθεί από το παρελθόν και ήταν πολύ ενδιαφέρουσες. Δεν διαφωνώ καθόλου με αυτό. Το πρόβλημα είναι το πώς αντιμετωπιζόταν εκείνη την στιγμή μια κατάρρευση μουσείων, γιατί αυτή υπήρχε. Δεν μίλησα γενικά, ούτε ιδεολογικά πάνω σ' αυτό. Αυτό ήθελα να πω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Διβάρη. Τον λόγο έχει ο κ. Χαραλάμπους, Πρύτανης της Ανωτάτης Σχολής Καλών Τεχνών της Αθήνας.

ΠΑΝΑΓΙΩΤΗΣ ΧΑΡΑΛΑΜΠΟΥΣ (Πρύτανης της Ανωτάτης Σχολής Καλών Τεχνών Αθήνας): Αγαπητοί φίλοι, στην πρώτη ομιλία περιέγραψα πολύ οικονομικά το όλο ζήτημα, δηλαδή, έθεσα το μουσείο ως δομή, ως οίκημα, ως έννοια, μεταξύ παλαιών επιφορτίσεων, τι κληροδοτούμε και πως το διαθέτουμε και μεταξύ μιας παροντικής διόγκωσης. Εκεί έθεσα το ζήτημα του πολιτικού.

Πάνω ακριβώς σε αυτό το σημείο, θέλω να θέσω το πρόβλημα της κοινωνίας των πολιτών που αναδείχθηκε εδώ. Εγώ, όπως και πολλοί από εσάς, γνωρίζετε ότι η κοινωνία των πολιτών στην Ελλάδα είναι ένα ατελέσφορο ζήτημα, δεδομένου ότι δεν περάσαμε τις ίδιες διαδικασίες με τον δυτικό αστικό κράτος, όπως προέκυψε μέσα από τις επαναστάσεις και ούτω καθ' εξής. Αυτό το ξέρουμε. Με τι αντικαθιστούμε, όμως, μια ανύπαρκτη κοινωνία των πολιτών; Οι πολιτικοί φιλόσοφοι και αυτά που διαβάζουμε λένε ότι τις αντικαθιστούμε μια μορφές ζωής. Η σπουδάζουσα και η εργαζόμενη νεολαία, η καλλιτεχνική κοινότητα είναι η μεταμφίεση μιας ανύπαρκτης κοινωνίας των πολιτών, σε σχέση με το πολιτικό ζήτημα στις τέχνες. Ένα το κρατούμενο.

Εμείς στη Σχολή Καλών Τεχνών, αλλά και σε όλες τις σχολές της Ελλάδας, επειδή διαισθανόμαστε αυτές τις ατέλειες και την ατελεσφορία, δεν τα περιμένουμε όλα από ένα Κράτος του ωραίου, όπως θα λέγαμε κατ’ αναλογία του Κράτους Δικαίου, αλλά ενεργοποιούμαστε. Για παράδειγμα, εδώ και μερικά χρόνια, το ευλογημένο απόθεμα που μέχρι τώρα ήταν στις αποθήκες της Σχολής Καλών Τεχνών, το κάναμε δημόσιο θέαμα. Το πήγαμε στα Υπουργεία, στα Πανεπιστήμια και υπάρχει μια τάση να υποκαταστήσουμε, χωρίς να αναπληρώσουμε, την ανάγκη να δημιουργηθούν οι ενεργητικές μορφές του μουσείου και όχι οι στατικές.

Οι μερακλήδες Βουλευτές όλων των αποχρώσεων, οι μερακλήδες άνθρωποι και όχι μόνο οι καλλιτέχνες, οφείλουν να καταλάβουν αυτήν την μη στατικότητα του μουσείου που δεν είναι διοικητικές δομές, είναι ενεργητικές δομές και αν είναι τέτοιες, αλίμονό μας. Εγώ θα ήθελα να καταλήξω σε αυτή την συζήτηση, την τόσο ενδιαφέρουσα, ότι, είθε να αποκτήσουμε αυτή την αυτενέργεια ως πολίτες - ευρεία έννοια - και να αναζητήσουμε τον τρόπο της ατομικής μας έκφρασης και όχι να είμαστε υπηρέτες μιας θεαματικής κοινωνίας. Αυτά κάνουμε εμείς στη Σχολή.

Επιπροσθέτως, θέλω να σας πω ότι εκλαμβάνουμε την καλλιτεχνική εκπαίδευση ως καλλιτεχνική πράξη και δημιουργία. Αυτό βοηθάει στο να περάσουμε από το ένα σημείο στο άλλο. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Πρύτανη για την εύστοχη και πυκνή τοποθέτηση του.

Τον λόγο έχει η κυρία Ελένη Χρυσίδου,

ΕΛΕΝΗ ΧΡΥΣΙΔΟΥ (Αντιδήμαρχος Πολιτισμού και Τεχνών στο Δήμο Θεσσαλονίκης): Θα είναι πάρα πολύ σύντομη, αλλά νομίζω ότι οφείλω να κάνω αυτή την παρέμβαση, αναφορικά με κάποια συγκεκριμένα θέματα που μπήκαν, σε σχέση με τον καλλιτέχνη και την σχέση του με το μουσείο. Πόσο επηρεάζει ή όχι. Πόσο το μουσείο είναι ένας φορέας, ο οποίος θα έπρεπε να εξυπηρετεί τον καλλιτέχνη ή ποιος είναι ο ρόλος, τέλος πάντων, και πως μπορεί να σχεδιαστεί ο ρόλος ενός μουσείου από τον καλλιτέχνη και για τον καλλιτέχνη.

Όλα αυτά, βέβαια, είναι πολύ ενδιαφέροντα αλλά πρέπει να δούμε λίγο, και θα συμφωνήσω με τον κ. Χαραλάμπους, ότι τέτοια ζητήματα να μην τίθενται μόνο στα μουσεία, δηλαδή, να χαρακτηρίζουν το ρόλο και το περιεχόμενο ενός μουσείου, αλλά πώς μπορεί ο καλλιτέχνης να έχει μια πιο ουσιαστική παρέμβαση και αυτή του η παρέμβαση θα πρέπει να έχει να κάνει με την ίδια την κοινωνία και τις συνέργειες που μπορούν να γίνουν μέσα στο κοινωνικό σύνολο.

Ο ρόλος του μουσείου είναι συγκεκριμένος. Ο ρόλος του μουσείου δεν είναι ούτε η προώθηση των σύγχρονων καλλιτεχνών - είναι ένα κομμάτι και αυτό – αλλά ο ρόλος του μουσείου είναι η ανάδειξη του πολιτιστικού περιεχομένου ενός τόπου, είναι εκπαιδευτικός, είναι πληροφορία και δικτύωση. Αυτή τη στιγμή, δεν μιλάω μόνο ως Αντιδήμαρχος αλλά και ως ένας άνθρωπος που ανήκει σε αυτό το χώρο και ξέρω πάρα από καλά, τι περιμένουμε και ποιες είναι οι απαιτήσεις, αν θέλετε, από ένα χώρο που θέλει και πρέπει να λέγεται μουσείο, σίγουρα δεν είναι το να στηρίξει τον καλλιτέχνη και τη βιωσιμότητά του στην παραγωγή του έργου του ή στην ίδια του τη ζωή.

Ο καλλιτέχνης θα πρέπει να είναι ανεξάρτητος, έτσι κι’ αλλιώς. Θα πρέπει να είναι έξω από Μουσεία και θα πρέπει να είναι έξω από όλες αυτές τις συνθήκες που θα πρέπει να γίνουν για να μπορέσει να προχωρήσει μία τέτοια δομή. Άρα, νομίζω ότι σίγουρα δεν είναι αυτό το αντικείμενο.

Επίσης, θέλω να πω ότι στη διαμόρφωση του νόμου, μπορεί το Επιμελητήριο να μην υπήρχε, αλλά υπήρχαν όμως οι άνθρωποι, οι καλλιτέχνες, γιατί και ο κ. Διβάρης είναι μέλος του Μουσείου. Κατά συνέπεια, συνεργάστηκε.

Εκτός από τον κ. Διβάρη, υπάρχουν και άλλοι στο Διοικητικό Συμβούλιο του Μουσείου, κατά συνέπεια, συνεργάστηκε και ακούστηκε η φωνή επίσης καλλιτεχνών για τη διαμόρφωση, όπως και στο Μακεδονικό Μουσείο, αυτού του νόμου. Μπορεί να μην υπήρξε ένας συγκεκριμένος φορέας, όπως είναι το Επιμελητήριο, υπήρξαν, όμως οι καλλιτέχνες και αυτό ας μην το αφήνουμε στην άκρη. Είναι πάρα πολύ σημαντικό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ολοκληρώσαμε και με τις δευτερολογίες-τοποθετήσεις των εκπροσώπων των φορέων. Θα υπογράμμιζα στους συναδέλφους μου τις συμπληρωματικές τοποθετήσεις των εκπροσώπων των δύο μεγάλων Καλλιτεχνικών Πανεπιστημίων, του κ. Διβάρη και του κ. Χαραλάμπους που ήταν σήμερα μαζί μας, σε συνάρτηση και σε συνάφεια με τις τοποθετήσεις των φορέων των μουσειακών δομών. Επίσης, την συνεισφορά σε νοήματα και σε προβλήματα που δεν τα έχει απαντήσει η ζωή και δεν είναι και εύκολες οι απαντήσεις για το ιδιωτικό και το δημόσιο, για τις έννοιες της Σύγχρονης Τέχνης του Επιμελητηρίου Εικαστικών Τεχνών.

Ήταν μία πολύ παραγωγική συζήτηση, όπως μπορεί να βρίσκει στην Επιτροπή Μορφωτικών Υποθέσεων, κάθε φορά, το ρυθμό της, μία τέτοια συζήτηση.

Το λόγο έχει η κ. Βλαζάκη.

ΜΑΡΙΑ ΒΛΑΖΑΚΗ (Γενική Γραμματέας Υπουργείου Πολιτισμού και Αθλητισμού): Χαίρομαι που βρέθηκα, έστω και για μικρό χρονικό διάστημα σήμερα εδώ, να ακούσω ορισμένους από τους φορείς. Έχοντας, όμως, γνώση όλων των πρακτικών και με βάση όλα αυτά που άκουσα, είναι πλέον δεδομένο, ότι όλη η Θεσσαλονίκη στηρίζει αυτόν τον νέο Οργανισμό.

Το συγκεκριμένο νομοσχέδιο είναι αποδεκτό πλατιά. Είναι από τα νομοσχέδια τα οποία- πιστεύω- ότι τιμούν όλους μας. Τα ίδια τα Μουσεία με τα στελέχη τους είτε είναι διοικητικά είτε είναι καλλιτεχνικά, πανηγυρικά μιλούν υπέρ του του νέου νομοσχεδίου. Η ίδια η πόλη της Θεσσαλονίκης, με το Δήμο και τους πολίτες, που κατά καιρούς έχουμε μεταβεί και έχουμε ακούσει την άποψή τους, το στηρίζουν. Οπότε, θεωρώ ότι είναι ένα πολύ σημαντικό βήμα, το οποίο θα δείξει και στο μέλλον, τι ακριβώς μπορεί να γίνει και σε άλλες περιπτώσεις και πόσο μπορούμε να προχωρήσουμε καλά στην επόμενη δεκαετία και τα επόμενα χρόνια.

Σε ότι αφορά στο Μουσείο Φωτογραφίας. Κάντε μία αίτηση σε σχέση με τη χρηματοδότηση για την ανασύσταση του υλικού.

ΗΡΑΚΛΗΣ ΠΑΠΑΪΩΑΝΝΟΥ (Διευθυντής του Μουσείου Φωτογραφίας Θεσσαλονίκης): Την έχουμε καταθέσει την αίτηση. Το αίτημα έχει υποβληθεί μέσα στο καλοκαίρι και έχει, ήδη, προεγκριθεί.

ΜΑΡΙΑ ΒΛΑΖΑΚΗ (Γενική Γραμματέας Υπουργείου Πολιτισμού και Αθλητισμού): Μήπως μπορείτε να το ξαναστείλετε;

ΗΡΑΚΛΗΣ ΠΑΠΑΪΩΑΝΝΟΥ (Διευθυντής του Μουσείου Φωτογραφίας Θεσσαλονίκης): Να το επικαιροποιήσουμε; Βεβαίως.

ΜΑΡΙΑ ΒΛΑΖΑΚΗ (Γενική Γραμματέας Υπουργείου Πολιτισμού και Αθλητισμού): Ως προς το Εικαστικό Επιμελητήριο, όπως είπε και η κυρία Υπουργός, εξετάζουμε οπωσδήποτε, ώστε να μην λείπει εκπρόσωπος του Επιμελητηρίου από το νέο Οργανισμό, αλλά βέβαια ο εκπρόσωπος να δουλεύει ενεργητικά και όχι μόνο κριτικά. Αυτό είναι κάτι που πρέπει να το έχουμε υπόψη μας. Βεβαίως, και δεν μπορεί να λείψει. Πιστεύω ότι, όπως το είπε η ίδια η κυρία Υπουργός, αυτό θα το δούμε δημοκρατικά και θα το συζητήσουμε, ώστε να υπάρξει καλύτερος τρόπος. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κ. Μελά, επί προσωπικού.

ΕΥΑ ΜΕΛΑ (Πρόεδρος του Δ.Σ. ΤΟΥ Επιμελητηρίου Εικαστικών Τεχνών Ελλάδος): Θεωρώ άτοπο το να τίθεται μέσα σε αυτή την Αίθουσα μία ατεκμηρίωτη κριτική για ένα συλλογικό φορέα, που δεν επιτρέπει η διαδικασία και μου είναι απόλυτα σεβαστό αυτό, να υπάρξει αντίλογος. Και μιλώ για την τοποθέτηση του κ. Διβάρη. Θεωρώ ότι ήταν τελείως άκομψο το ό,τι ετέθη εδώ, γιατί δεν συνάδει και με την πραγματικότητα, αλλά δεν μπορώ να το στηρίξω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Πάντως, να πούμε ότι έγινε μία ανοικτή ανταλλαγή απόψεων. Φάνηκε η συγκροτημένη λογική του κάθε φορέα και του κάθε προσώπου και νομίζω ότι αυτό αποτελεί το κέρδος για τον ακροατή και το θεατή της συζήτησης.

Στο σημείο αυτό, ολοκληρώθηκε η συνεδρίαση της Επιτροπής Μορφωτικών Υποθέσεων με την ακρόαση των φορέων. Θα συνεχίσουμε τη συζήτηση του νομοσχεδίου με την ψήφιση, καταρχήν, επί της αρχής και την κατ' άρθρο, συζήτηση αύριο το πρωί στις 10.00. Ευχαριστώ πολύ.

Στο σημείο αυτό, ο Πρόεδρος της Επιτροπής έκανε την γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Δριτσάλη Παναγιώτα. Εμμανουηλίδης Δημήτριος, Θηβαίος Νικόλαος, Μεϊκόπουλος Αλέξανδρος, Κουράκης Αναστάσιος, Κωνσταντινέας Πέτρος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης, Μπάρκας Κωνσταντίνος, Ανδριανός Ιωάννης, Κέλλας Χρήστος, Κεραμέως Νίκη, Κουκοδήμος Κωνσταντίνος, Αχμέτ Ιλχάν, Κεφαλίδου Χαρά, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Ζουράρις Κωνσταντίνος, Ψαριανός Γρηγόρης και Μεγαλομύστακας Αναστάσιος.

Τέλος και περί ώρα 12.35΄ λύθηκε συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**